Mommoa Wɔn A Wɔyera Fi Nguankuw No Mu No\nƆwɛn-Aban—Nea Adesua Nsɛm Wom | November 2008\nKENKAN WƆ Albanian American Sign Language Amharic Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombian Sign Language Croatian Czech Danish Dutch English Estonian Ewe Finnish French Ga Georgian German Greenlandic Haitian Creole Hiligaynon Hiri Motu Hungarian Igbo Indonesian Italian Japanese Kikongo Kirghiz Korean Latvian Lithuanian Luo Macedonian Malagasy Malayalam Maya Mizo Moore Myanmar Norwegian Oromo Ossetian Papiamento (Curaçao) Persian Polish Portuguese Quechua (Ayacucho) Quechua (Bolivia) Quechua (Cuzco) Rarotongan Romanian Russian Russian Sign Language Samoan Sepedi Seychelles Creole Shona Silozi Sinhala Slovak Slovenian Spanish Sranantongo Swahili Swedish Tajiki Tatar Thai Tsonga Tswana Turkish Twi Ukrainian Urdu Vietnamese\n“Mo ne me nni ahurusi, efisɛ mahu me guan a ɔyerae no.”—LUKA 15:6.\n1. Dɛn na Yesu ayɛ de akyerɛ sɛ ɔyɛ oguanhwɛfo a ɔwɔ ɔdɔ?\nWƆFRƐ Yehowa Ba a ɔwoo no koro a ɔne Yesu Kristo no sɛ “nguan no hwɛfo kɛse” no. (Heb. 13:20) Kyerɛwnsɛm no hyɛɛ ne mmae ho nkɔm, na ɛma yehui sɛ ɔyɛ Oguanhwɛfo soronko a ɔhwehwɛɛ Israel “nguan a wɔayera” no. (Mat. 2:1-6; 15:24) Bio nso, sɛnea oguanhwɛfo ankasa betumi de ne nkwa ato hɔ de abɔ ne nguan ho ban no, saa ara na Yesu wui sɛ agyede afɔre maa nnipa a wɔte sɛ nguan a wobegye n’afɔrebɔ no atom no.—Yoh. 10:11, 15; 1 Yoh. 2:1, 2.\n2. Ɛbɛyɛ sɛ dɛn na ama Kristofo binom ayɛ mmerɛw?\n2 Awerɛhosɛm ne sɛ, nnipa bi a na ɛte sɛ nea wɔn ani sɔ Yesu afɔrebɔ no a wohyiraa wɔn ho so maa Onyankopɔn no ne Kristofo asafo no mmɔ bio. Ebia abasamtu, yare, anaa nneɛma foforo na ama wɔn mmɔdenbɔ ano abrɛ ase ma wɔayɛ mmerɛw wɔ gyidi no mu no. Nanso, sɛ wɔwɔ Onyankopɔn nguankuw no mu nkutoo a, ɛnna wobetumi anya asomdwoe ne anigye a Dawid kaa ho asɛm wɔ Dwom 23 no. Sɛ nhwɛso no, Dawid too dwom sɛ: “[Yehowa, NW] ne me hwɛfo, hwee renhia me.” (Dw. 23:1) Hwee renhia wɔn a wɔwɔ Onyankopɔn nguankuw no mu wɔ Onyankopɔn som mu no, nanso ɛnte saa wɔ nguan a wɔayera no fam. Henanom na wobetumi aboa nguan a wɔayera no? Wɔbɛyɛ dɛn atumi aboa wɔn? Nokwarem no, nneɛma pɔtẽẽ bɛn na wobetumi ayɛ de aboa wɔn ma wɔasan aba nguankuw no mu?\nHenanom na Wobetumi Aboa?\n3. Ɔkwan bɛn so na Yesu kyerɛɛ nea ɛsɛ sɛ yɛyɛ na ama yɛatumi ahwehwɛ Onyankopɔn adidibea nguan a wɔayera no asan de wɔn aba?\n3 Egye mmɔdenbɔ na ama yɛatumi ahwehwɛ Onyankopɔn adidibea nguan a wɔayera no na yɛasan de wɔn aba. (Dw. 100:3) Yesu yɛɛ eyi ho mfatoho. Ɔkae sɛ: “Sɛ obi wɔ nguan ɔha na emu biako yera a, so ɔrennyaw aduɔkron akron no wɔ bepɔw so nkɔhwehwɛ nea wayera no? Na sɛ ohu no a, nokwarem mise mo sɛ odi ne ho ahurusi sen aduɔkron akron a wɔnyerae no. Saa ara nso na m’Agya a ɔwɔ soro no ani nnye ho sɛ nkumaa yi mu baako bɛyera.” (Mat. 18:12-14) Henanom na wobetumi aboa nnipa a wɔte sɛ nguan a wɔayera afi nguankuw no mu no?\n4, 5. Su bɛn na ɛsɛ sɛ mpanyimfo no nya wɔ Onyankopɔn nguankuw no ho?\n4 Sɛ Kristofo asafo mu mpanyimfo pɛ sɛ wɔboa nguan a wɔayera no a, ɛsɛ sɛ wɔkae sɛ Onyankopɔn nguankuw no yɛ asafo a emufo ahyira wɔn ho so ama Yehowa, na wɔyɛ ‘Onyankopɔn adidibea nguan’ a wɔsom bo ma no. (Dw. 79:13) Ɛsɛ sɛ wɔyɛ nguan a wɔsom bo no brɛbrɛ, na eyi hwehwɛ sɛ ahwɛfo a wɔwɔ ɔdɔ no kyerɛ wɔn ho anigye. Sɛ mpanyimfo srasra anuanom ne wɔn bɔ nkɔmmɔ a ɛyɛ anigye a, ebetumi aboa wɔn paa. Sɛ ɔhwɛfo bi fi ɔdɔ mu hyɛ nguan a wɔayera no nkuran a, ebetumi ahyɛ wɔn gyidi den, na ɛbɛma wɔanya ɔpɛ sɛ wɔbɛsan aba nguankuw no mu.—1 Kor. 8:1.\n5 Wɔn a wɔhwɛ Onyankopɔn nguankuw no so no wɔ asɛyɛde sɛ wɔhwehwɛ nguan a wɔayera no, na afei wɔbɔ mmɔden sɛ wɔbɛboa wɔn. Ɔsomafo Paulo kaee Kristofo a na wɔyɛ asafo mu mpanyimfo wɔ tete Efeso no sɛ wɔwɔ asɛyɛde sɛ wɔsrasra nguankuw no. Ɔka kyerɛɛ wɔn sɛ: “Momma mo ani mmra mo ho ne nguankuw a honhom kronkron apaw mo ahwɛfo wɔ wɔn mu no nyinaa so, sɛ monhwɛ Onyankopɔn asafo a ɔde n’ankasa Ba mogya tɔe no so yiye.” (Aso. 20:28) Saa ara na ɔsomafo Petro de afotu a edi so yi maa mpanyimfo a wɔasra wɔn no sɛ: “Monhwɛ Nyankopɔn nguankuw a wɔhyɛ mo nsa no so, ɛnyɛ ɔhyɛ so, na mmom mumfi mo pɛ mu; ɛnyɛ adifudepɛ nso nti, na mmom anigye so; ɛnyɛ sɛ wɔn a wodi Nyankopɔn agyapade so bakoma, na mmom monyɛ nhwɛso mma nguankuw no.”—1 Pet. 5:1-3.\n6. Dɛn nti na ɛnnɛ paa ne bere a ɛsɛ sɛ ahwɛfo no hwɛ Onyankopɔn nguan so?\n6 Ɛsɛ sɛ Kristofo a wɔyɛ ahwɛfo suasua Yesu a ɔyɛ “oguanhwɛfo pa no.” (Yoh. 10:11) Ná Onyankopɔn nguan no ho hia Yesu paa, na osii hia a ehia sɛ wɔhwɛ wɔn so no so dua bere a ɔka kyerɛɛ Simon Petro sɛ, ‘ɔnhwɛ Ne nguan nkumaa’ no. (Monkenkan Yohane 21:15-17.) Ɛnnɛ paa na ɛho hia sɛ wɔhwɛ nguan no wɔ saa kwan no so, efisɛ Ɔbonsam ayere ne ho denneennen sɛ ɔbɛsɛe wɔn a wɔahyira wɔn ho so ama Onyankopɔn no gyidi. Satan de n’ani si yɛn honam mmerɛwyɛ so, na ɔnam wiase akɔnnɔ ahorow so bɔ mmɔden sɛ ɔbɛma Yehowa nguan no ayɛ bɔne. (1 Yoh. 2:15-17; 5:19) Wɔn a wɔayɛ mmerɛw no titiriw na ɛnyɛ den koraa sɛ Ɔbonsam benya wɔn, ma ɛno nti, wohia mmoa sɛnea ɛbɛyɛ a wɔde afotu a ɛne sɛ ‘yɛnnantew honhom mu no’ bɛyɛ adwuma. (Gal. 5:16-21, 25) Sɛ yebetumi aboa nguan a wɔte saa no a, ɛsɛ sɛ yɛbɔ mpae de yɛn ho to Onyankopɔn so, yɛhwehwɛ ne honhom no akwankyerɛ, na yɛde n’Asɛm no di dwuma yiye.—Mmeb. 3:5, 6; Luka 11:13; Heb. 4:12.\n7. Dɛn nti na ɛho hia paa sɛ mpanyimfo no srasra nnipa a wɔte sɛ nguan a wɔhwɛ wɔn so no?\n7 Ná tete Israel guanhwɛfo de poma tenten bi a ne ti akoa na ɛka ne nguan. Sɛ nguan no rekɔ nguannan no mu anaasɛ wɔrefi adi a, na ‘wɔfa poma no ase’ ma enti na oguanhwɛfo no tumi kan wɔn. (Lev. 27:32; Mika 2:12; 7:14) Saa ara na ɛsɛ sɛ Kristoni a ɔyɛ ɔhwɛfo no hu Onyankopɔn nguan a ɔhwɛ wɔn so no yiye, na ohu sɛnea wɔn mu biara ho te. (Fa toto Mmebusɛm 27:23 ho.) Enti, nguan no a wɔsrasra wɔn no yɛ nneɛma a ɛho hia paa a mpanyimfo kuw no susuw ho no mu biako. Nneɛma a wosusuw ho no bi ne nhyehyɛe ahorow a wɔyɛ de boa nguan a wɔayera no. Yehowa ankasa kae sɛ ɔbɛhwehwɛ ne nguan na wahwɛ wɔn so. (Hes. 34:11) Enti, sɛ mpanyimfo no yɛ nhyehyɛe a ɛte saa de boa nguan a wɔayera no ma wɔsan ba nguankuw no mu a, ɛma Onyankopɔn ani gye.\n8. Akwan bɛn na mpanyimfo no betumi afa so aboa nguan no?\n8 Sɛ yɛn yɔnko gyidini bi yare, na sɛ wɔn a wɔhwɛ Onyankopɔn nguankuw no so no mu biako kɔsra no a, ebetumi ama n’ani agye, na ahyɛ no nkuran. Saa ara na sɛ nguan no mu bi yare wɔ honhom fam na mpanyimfo no boa no a, ɛno nso betumi ama n’ani agye na ahyɛ no nkuran. Mpanyimfo no betumi ne nea wayɛ mmerɛw no akenkan kyerɛw nsɛm, asusuw asɛm bi a ɛwɔ asafo no nhoma bi mu ho, abɔ nsɛntitiriw bi a wosusuw ho wɔ asafo nhyiam bi ase ho nkɔmmɔ, na wɔne no abɔ mpae, ne nneɛma foforo. Mpanyimfo no betumi aka akyerɛ nea wayɛ mmerɛw no sɛ asafo no mufo ani begye ho sɛ wɔbɛsan ahu no wɔ Kristofo nhyiam ahorow ase. (2 Kor. 1:3-7; Yak. 5:13-15) Sɛ mpanyimfo no kɔsra obi a wayɛ mmerɛw, wɔfrɛ no wɔ telefon so, anaasɛ wɔkyerɛw no krataa a, ebetumi aboa no paa! Sɛ Kristoni bi a ɔyɛ ɔhwɛfo a ɔwɔ ayamhyehye boa oguan bi a wayera afi nguankuw no mu a, ebetumi ama ɔpanyin no nso ani agye kɛse.\nYɛn Nyinaa Betumi Aboa\n9, 10. Dɛn nti na wubetumi aka sɛ ɛnyɛ mpanyimfo no nkutoo na ɛsɛ sɛ wɔma nguan a wɔayera no ho hia wɔn?\n9 Yɛte mmere bi a emu yɛ den na nnipa nni adagyew mu, enti sɛ yɛn yɔnko gyidini bi de nkakrankakra retwe ne ho afi asafo no ho a, ebetumi ayɛ den sɛ yebehu. (Heb. 2:1) Nanso, Yehowa nguan no som bo ma no paa. Nguan no mu biara som bo te sɛ nea nipadua akwaa biara som bo no. Enti, ɛsɛ sɛ yɛn nyinaa ma yɛn nuanom ho hia yɛn na yɛn mu biara dwen ne yɔnko ho yiye. (1 Kor. 12:25) So saa na wote?\n10 Ɛwom sɛ, mpanyimfo no na wodi anim hwehwɛ nguan a wɔayera no na wɔboa wɔn de, nanso ɛnyɛ Kristofo a wɔyɛ ahwɛfo no nkutoo na ɛsɛ sɛ wɔma yɛn mfɛfo gyidifo a wɔayera no ho hia wɔn. Afoforo nso betumi aboa saa ahwɛfo yi. Yebetumi ahyɛ yɛn nuanom mmarima ne mmea a wohia mmoa na ama wɔatumi asan aba nguankuw no mu no nkuran na yɛaboa wɔn wɔ honhom fam, na saa na ɛsɛ sɛ yɛyɛ. Ɔkwan bɛn na yebetumi afa so de mmoa a ɛte saa ama wɔn?\n11, 12. Hokwan titiriw bɛn na wobetumi de ama wo ma woaboa wo yɔnko gyidini bi a wayɛ mmerɛw?\n11 Wɔ tebea ahorow bi mu no, ebia mpanyimfo no ne Ahenni adawurubɔfo a wɔn ho ahokokwaw bɛyɛ nhyehyɛe ma wɔne wɔn a wɔayɛ mmerɛw a wɔaka sɛ wohia mmoa no ayɛ Bible adesua. Nea enti a wɔyɛ saa adesua no ne sɛ wɔbɛboa wɔn a wɔayɛ mmerɛw no ma wɔasan akanyan ‘ɔdɔ a na wɔwɔ kan no.’ (Adi. 2:1, 4) Wobetumi ne wɔn mfɛfo gyidifo a wɔayɛ mmerɛw no asusuw nneɛma bi a bere a yesuaa ho ade no na wɔagyae asafo nhyiam kɔ no ho de aboa wɔn ma ahyɛ wɔn gyidi den.\n12 Sɛ mpanyimfo no ka kyerɛ wo sɛ wo ne wo yɔnko gyidini bi a ohia mmoa wɔ Onyankopɔn som mu nsua ade a, bɔ mpae srɛ Yehowa sɛ ɔmmoa wo na onhyira w’adwuma no so. Nokwarem no, “Dan wo nnwuma gu Yehowa so, na wo nhyehyɛe betim.” (Mmeb. 16:3, NW) Dwennwen Bible mu nsɛm ne nsɛm a ɛhyɛ gyidi den a wubetumi ne wɔn a wohia mmoa wɔ Onyankopɔn som mu no abɔ ho nkɔmmɔ no ho. Susuw nhwɛso a edi mu a ɔsomafo Paulo yɛe no ho hwɛ. (Monkenkan Romafo 1:11, 12.) Ná Paulo ho pere no sɛ obehu Kristofo a wɔwɔ Roma no sɛnea ɛbɛyɛ a ɔbɛma wɔn honhom mu akyɛde bi ma wɔn ase atim. Ná ɔhwɛ kwan nso sɛ obiara benya nkuranhyɛ afi ne yɔnko hɔ. So ɛnsɛ sɛ yenya su a ɛte saa ara bere a yɛpɛ sɛ yɛboa nguan a wɔayera afi Onyankopɔn nguankuw no mu no?\n13. Dɛn na wubetumi ne obi a wayɛ mmerɛw abɔ ho nkɔmmɔ?\n13 Sɛ moresua ade a, wubetumi abisa no sɛ, “Ɛyɛɛ dɛn na wuhuu nokware no?” Boa nea wayɛ mmerɛw no ma ɔnkaakae anigye a onyae bere a na ɔsom Yehowa no. Hyɛ no nkuran ma ɔnka osuahu ahorow a onyae wɔ asafo nhyiam ahorow ase, asɛnka mu, ne nhyiam akɛse ase ho asɛm nkyerɛ wo. Ka anigye a ebia wo ne no anya pɛn wɔ Yehowa som adwuma no mu ho asɛm. Ka anigye a woanya bere a wobɛn Yehowa no ho asɛm kyerɛ no. (Yak. 4:8) Ka anisɔ a woanya wɔ sɛnea Onyankopɔn ma yɛn nsa ka yɛn ahiade sɛ ne nkurɔfo, titiriw no, awerɛkyekye ne anidaso a ɔma yenya wɔ yɛn ahohia mu no ho asɛm.—Rom. 15:4; 2 Kor. 1:3, 4.\n14, 15. Nhyira bɛn na bere bi na wɔn a wɔayɛ mmerɛw no wɔ a sɛ yɛkaakae wɔn a, ɛso betumi aba wɔn mfaso?\n14 Ɛda adi paa sɛ, sɛ woboa nea wayɛ mmerɛw no ma ɔkaakae nhyira a onyae bere a na ɔne asafo no bɔ denneennen no a, ɛso bɛba no mfaso. Sɛ nhwɛso no, nhyira a onyae no bi ne sɛ onyaa Onyankopɔn Asɛm ne n’atirimpɔw ahorow ho nimdeɛ a ɛkɔ akyiri. (Mmeb. 4:18) Akyinnye biara nni ho sɛ, bere a na ‘ɔnantew honhom mu no,’ na ɛnyɛ no den koraa sɛ ɔbɛko atia sɔhwɛ ahorow a ɛbɛma wayɛ bɔne no. (Gal. 5:22-26) Ahonim pa a onyae no nso boaa no ma otumi bɔɔ Yehowa mpae, na onyaa ‘Nyankopɔn asomdwoe a ɛboro adwene nyinaa so na ɛbɔ yɛn koma ne yɛn adwene nsusuwii ho ban’ no. (Filip. 4:6, 7) Ma saa nsɛm no ntra w’adwenem, fi wo komam kyerɛ ne ho anigye, na sɛnea ɛte biara no, fi wo komam hyɛ wo nua Kristoni no nkuran mma ɔnsan mmra nguankuw no mu.—Monkenkan Filipifo 2:4.\n15 Fa no sɛ woyɛ asafo mu panyin a woresrasra nguan no. Wubetumi ahyɛ awarefo bi a wɔayɛ mmerɛw nkuran ma wɔasusuw bere a wodii kan suaa Onyankopɔn Asɛm mu nokware no ho. Hwɛ sɛnea wohui sɛ nokware no yɛ anigye, ntease wom, ɛma abotɔyam, na ɛma wɔdee wɔn ho honhom fam! (Yoh. 8:32) Hwɛ sɛnea ade a na wɔresua afa Yehowa ne ne dɔ, ne n’atirimpɔw a ɛyɛ anigye ho no maa anigye hyɛɛ wɔn koma ma! (Fa toto Luka 24:32 ho.) Kae wɔn sɛ Kristofo a wɔahyira wɔn ho so ama Yehowa no ne no nya abusuabɔ a emu yɛ den, na wotumi bɔ no mpae. Momma yemfi yɛn koma nyinaa mu nhyɛ wɔn a wɔayɛ mmerɛw no nkuran mma wɔnsan nyɛ “anigye Nyankopɔn [Yehowa] no anuonyam asɛmpa” no ho adwuma.—1 Tim. 1:11.\nMomma Yɛnkɔ so Nna Ɔdɔ Adi Nkyerɛ Wɔn\n16. Ma nhwɛso bi fa kyerɛ sɛnea mmɔden a yɛbɔ de honhom fam mmoa ma wɔn a wɔayɛ mmerɛw no tumi yɛ adwuma paa.\n16 So nyansahyɛ ahorow yi a yɛasusuw ho no tumi yɛ adwuma ankasa? Yiw, etumi yɛ adwuma. Sɛ nhwɛso no, abarimaa bi yɛɛ Ahenni dawurubɔfo bere a na wadi mfe 12, na ɔbɛyɛɛ mmerɛw bere a odii mfe 15 no. Nanso, akyiri yi ɔbɛyɛɛ den, na wayɛ bere nyinaa som adwuma bɛboro mfe 30 ni. Nea ɛma ɔsan bɛyɛɛ den wɔ asafo no mu titiriw ne mmoa a Kristoni bi a ɔyɛ ɔpanyin de maa no no. Hwɛ sɛnea n’ani sɔɔ mmoa a ɔpanyin no de maa no no kɛse!\n17, 18. Su ahorow bɛn na ɛbɛboa wo ma woatumi aboa obi a wayera afi Onyankopɔn nguankuw no mu no?\n17 Ɛyɛ ɔdɔ na ɛka Kristofo ma wɔboa wɔn a wɔayɛ mmerɛw no ma wɔsan ba asafo no mu. Yesu ka kyerɛɛ n’akyidifo no sɛ: “Mede ahyɛde foforo rema mo, sɛ monnodɔ mo ho; sɛnea medɔ mo no, mo nso monnodɔ mo ho. Sɛ mododɔ mo ho a, ɛno na ɛbɛma nnipa nyinaa ahu sɛ moyɛ m’asuafo.” (Yoh. 13:34, 35) Nokwarem no, ade titiriw a wɔde hu nokware Kristofo ne ɔdɔ a wɔwɔ ma wɔn ho wɔn ho no. So ɛnsɛ sɛ yɛda ɔdɔ a ɛte saa adi kyerɛ Kristofo a wɔabɔ asu a ebia wɔayɛ mmerɛw no? Saa na ɛsɛ sɛ yɛyɛ! Nanso, ebia ɛho behia sɛ yɛda Kristofo su ahorow adi na ama yɛatumi de mmoa a ɛfata ama wɔn.\n18 Sɛ wopɛ sɛ woboa obi a wayera afi Onyankopɔn nguankuw no mu a, su ahorow bɛn na ebehia sɛ woda no adi? Ɔdɔ a wobɛda no adi akyerɛ onipa no akyi no, ebia ɛho behia sɛ woda ayamhyehye, ayamye, odwo, ne abodwokyɛre adi kyerɛ no. Ebia, tebea no bɛhwehwɛ nso sɛ wode ne bɔne firi no. Paulo kyerɛwee sɛ: “Enti sɛ́ nnipa a Onyankopɔn apaw mo, akronkronfo ne adɔfo no, monhyɛ ayamhyehye, ayamye, ahobrɛase adwene, odwo, ne abodwokyɛre. Sɛ obi wɔ asɛm tia ne yɔnko a, monkɔ so nnya mo ho abotare na momfa mfirifiri mo ho korakora. Sɛnea Yehowa de afiri mo no, mo nso monyɛ saa ara. Na eyinom nyinaa akyi no, monhyɛ ɔdɔ efisɛ ɛyɛ koroyɛ hama a ɛyɛ pɛ.”—Kol. 3:12-14.\n19. Dɛn nti na mfaso wɔ so sɛ yɛbɛbɔ mmɔden aboa nnipa a wɔte sɛ nguan no ma wɔasan aba Kristofo asafo no mu?\n19 Adesua a edi hɔ wɔ nsɛmma nhoma yi mu no bɛma yɛahu nea enti a ebinom yera fi Onyankopɔn nguankuw no mu no. Ɛbɛma wɔn a wɔresan aba no nso ahu sɛnea wobegye wɔn atom no. Bere a woresua saa adesua asɛm no, na woresusuw eyi ho no, nya awerɛhyem sɛ mmɔden biara a wobɛbɔ sɛ wobɛboa wɔn a wɔte sɛ nguan no ma wɔasan aba Kristofo asafo no mu no yɛ nea mfaso wɔ so. Wɔ nneɛma nhyehyɛe yi mu no, nnipa pii na wɔde wɔn nkwa nna nyinaa rebɔ mmɔden aboaboa ahonyade ano, nanso onipa biako pɛ nkwa som bo koraa sen sika a ɛwɔ wiase nyinaa. Yesu sii saa asɛm yi so dua wɔ ne mfatoho a ɛfa oguan a wayera ho no mu. (Mat. 18:12-14) Mma wo werɛ mfi saa asɛm no da bere a wufi wo koma nyinaa mu rebɔ mmɔden sɛ wobɛboa nnipa a wɔte sɛ nguan a wɔsom bo ma Yehowa a wɔayera no ma wɔasan aba nguankuw no mu no.\n• Asɛyɛde bɛn na Kristofo a wɔyɛ ahwɛfo wɔ wɔ wɔn a wɔte sɛ nguan a wɔayera afi nguankuw no mu no ho?\n• Wobɛyɛ dɛn atumi aboa wɔn a wɔayɛ mmerɛw a wɔne asafo no mmɔ seesei no?\n• Su ahorow bɛn na ebetumi aboa wo ma woayɛ wɔn a wɔayera afi nguankuw no mu no mmoa?\nKristofo a wɔyɛ ahwɛfo fi ɔdɔ mu bɔ mmɔden sɛ wɔbɛboa wɔn a wɔayera afi Onyankopɔn nguankuw no mu no\nShare Share Mommoa Wɔn A Wɔyera Fi Nguankuw No Mu No\nw08 11/15 kr. 8-12\nOnipa Bɛn na Wopɛ sɛ Woyɛ?\n“Koma ne Ɔkra Koro” a Yɛde Bɛsom Onyankopɔn\nMommoa Wɔn Mma Wɔnsan Mmra Ntɛm Ara!\n‘Momma Yenni Nneɛma a Ɛde Asomdwoe Ba Akyi’\nNkrataa a Yakobo ne Petro Kyerɛwee no Mu Nsɛntitiriw\nKura Nea Kyerɛwnsɛm No Ka Wɔ Aduruyɛ Ho No Mu\n“Munsiw Ɔbonsam Kwan” Sɛnea Yesu Yɛe No\n“Po so Dwom No”—Nsaano Nkyerɛwee Bi a Ɛho Hia\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM November 2008\nShare Share ƆWƐN-ABAN—NEA ADESUA NSƐM WOM November 2008\nƆWƐN-ABAN—NEA ADESUA NSƐM WOM November 2008


Yohane 3:22-36 NA-TWI | Biblica\nYohane 3:22-36 NA-TWI\nEyi akyi, Yesu ne n’asuafo no fi Yerusalem kɔɔ Yudea akuraa bi ase kɔtenaa hɔ kakra bɔɔ asu wɔ hɔ. Saa bere no ara na Yohane nso rebɔ asu wɔ Ainon a ɛbɛn Salim, efisɛ, na nsuwansuwa wɔ hɔ. Nnipa pii baa ne nkyɛn ma ɔbɔɔ wɔn asu. Saa bere no na wɔmfaa Yohane ntoo afiase.\nDa bi, Yohane akyidifo bi ne Yudani bi gyee akyinnye faa ahodwira ho. Enti asuafo no kɔɔ Yohane nkyɛn kɔka kyerɛɛ no se, “Kyerɛkyerɛfo, ɔbarima bi a na ɔwɔ wo nkyɛn wɔ Yordan fa nohɔ no a wudii ne ho adanse no nso rebɔ asu na nnipa pii rekɔ ne nkyɛn.”\nYohane buae se, “Obi rentumi nni dwuma a ɛte sɛɛ gye sɛ Onyame ka ne ho. Mo ara mudi me adanse sɛ meka kyerɛɛ mo se, ‘Ɛnyɛ me ne Kristo no na mmom wɔasoma me adi n’anim kan.’ Adamfo a ɔboa ayeforokunu no wɛn n’aso twɛn no, na sɛ ɔte ne nne a, n’ani gye. Ɛno nti na m’anigye wie pɛyɛ no. Ɛsɛ sɛ ɔyɛ ɔkɛse na me nso meyɛ ɔketewa. Nea ofi soro aba no yɛ ɔkɛse sen obiara; nea ofi asase so no yɛ wiaseni na ɔkasa sɛ wiaseni. Ɔsoroni no ka nea wahu ne nea wate nanso, obiara nnye no nni. Wɔn a wogye no di no di adanse sɛ, Onyankopɔn yɛ ɔnokwafo. Nea Onyankopɔn asoma no no ka Onyankopɔn asɛm, efisɛ, Onyankopɔn de ne Honhom ahyɛ no ma. Agya no dɔ ne Ba no enti ɔde biribiara so tumi ahyɛ ne nsa. Nea ogye Ɔba no di no benya nkwa a ɛnsa da, na nea onnye no nni no, rennya nkwa a ɛnsa da na mmom Onyankopɔn asotwe da ne so.”\nRead More of Yohane 3


Hiob 18 | Intanɛt So Bible| Wiase Foforɔ Nkyerɛaseɛ\n18 Ɛnna Bildad a ofi Suha no buae sɛ: 2 “Da bɛn na mode mo nsɛm bɛba awiei?Ɛsɛ sɛ munya ntease, ansa na yɛatoa so akasa. 3 Dɛn nti na ɛsɛ sɛ mubu yɛn sɛ mmoa+Na muhu yɛn mo ani so sɛ yɛn ho ntew? 4 Woyɛ obi a ɔtetew ne kra pasaa, n’abufuw mu.Wo nti wɔbɛpo asase?Anaa ɔbotan betutu afi ne sibea? 5 Ɔbɔnefo de, ne kanea bedum+Na ne gyaframa renhyerɛn. 6 Hann beduru sum, ne ntamadan mu,+Na emu kanea mpo bedum. 7 N’anammɔn mu ahoɔden begow.N’agyinatu mpo beyi no ahwe hɔ.+ 8 N’ankasa nan na ɛde no bɛkɔ asau mu,Na atena mu na obetutu ne nan akɔ.+ 9 Afiri beso ne nantin;+Ɔbɛka aguaa+ mu. 10 Wɔde ahama ahintaw asase mu retwɛn no,Na wɔasum afiri ahintaw ne kwan so. 11 Nea ɔbɛfa biara, ahude ma ɔbɔ piriw,+Na ɛtaa no so, n’anammɔn akyi. 12 Ɔkɔm ama n’ahoɔden asã,Na amanehunu+ ayɛ krado sɛ ɛbɛma watɔ agu ne nan so. 13 Owu abakan bedi ne honam;Ɛbɛwe n’akwaa. 14 Wobeyi n’ahotoso afi ne ntamadan mu,+Na ɛbɛtwe no akɔ ahude hene anim. 15 Biribi a ɛnyɛ ne dea bɛtena ne ntamadan mu;Wɔde sufre+ bɛpete ne tenabea. 16 Ne ntini bewu wɔ fam,+Na ne mmaa nso beguan wɔ soro. 17 Ne nkae mpo, ɛbɛyera afi asase so,+Na wɔremmɔ ne din bio abɔnten so. 18 Wobepia no afi hann mu akɔ sum mu,Na wɔapam no afi asase so. 19 Ɔrennya mma ne asefo wɔ ne nkurɔfo mu,+Na obiara renka wɔ faako a obetu akɔtena. 20 Ne da du a, Atɔefo de ahodwiriw bɛhwɛ,Na ehu bekita Apueifo nso. 21 Eyi na ɛbɛba ɔbɔnefo tenabea so,Na eyi ne nea onnim Onyankopɔn no tebea.”


Nnwom 80:8-19 NA-TWI | Biblica\nNnwom 80:8-19 NA-TWI\nWode bobe fi Misraim bae. Wopamoo aman foforo bi fii hɔ na wuduaa wɔ wɔn asase so. Wusiesiee baabi sɛnea ebenyin. Ne ntini no kɔɔ asase mu na ɛtrɛtrɛw asase no so nyinaa. Ɛde ne nhwini kata nkoko so na n’abaa no kata sida nnua so. N’abaa dennanee koduu ɛpo so kɔe ara koduu asu Efrata so. Adɛn nti na wubuu ban a atwa ho ahyia no? Mprempren, obiara a ɔbɛfa hɔ no betumi awia n’aba no bi; na kɔkɔte tiatia so na wuram mmom awe.\nOtumfoɔ Nyankopɔn, dan w’ani hwɛ yɛn. Hwɛ yɛn fi soro hɔ; bra na begye wo nkurɔfo nkwa! Begye bobe a wuduae na nkwa; saa bobe ketewa a woma enyin ahoɔden so no! Yɛn atamfo ato mu gya atwa akyene; fa w’abufuw hwɛ wɔn na sɛe wɔn. Hwɛ nnipa a woayi wɔn no so na bɔ wɔn ho ban; ɔman a wugyinaa no ahoɔden so no. Yɛrennan yɛn ho mfi wo ho bio. Ma yɛn nkwa na yɛbɛkamfo wo.\nOtumfoɔ Awurade Nyankopɔn, san fa yɛn bra. Hu yɛn mmɔbɔ na wobegye yɛn nkwa.\nRead More of Nnwom 80


Bible Reader | sisaalatumulung Language\nGyenesis Anaasɛ MfitiaseɛEksodɔs Anaasɛ OtukorɔLewitikɔs Anaasɛ Ɛsom Ho NhyehyɛɛNumeri Anaasɛ Ɛserɛ So AkwantuoDeuteronomium Anaasɛ Mmara No NtimuYosua NwomaAtemmufoɔ NwomaRut NwomaSamuel Nwoma A Ɛdi KanSamuel Nwoma A Ɛtɔ So MmienuAhemfo Nwoma A Ɛdi KanAhemfo Nwoma A Ɛtɔ So MmienuBerɛsosɛm Anaasɛ Kronika Nwoma A Ɛdi KanBerɛsosɛm Anaasɛ Kronika Nwoma A Ɛtɔ So MmienuEsra NwomaNehemia NwomaEster NwomaHiob NwomaNnwomMmebusɛmƆsɛnkafoɔNnwom Mu DwomOdiyifoɔ Yesaia NwomaOdiyifoɔ Yeremia NwomaKwadwomOdiyifoɔ Hesekiel NwomaDaniel NwomaOdiyifoɔ Hosea NwomaOdiyifoɔ Yoel NwomaOdiyifoɔ Amos NwomaOdiyifoɔ Obadia NwomaOdiyifoɔ Yona NwomaOdiyifoɔ Mika NwomaOdiyifoɔ Nahum NwomaOdiyifoɔ Habakuk NwomaOdiyifoɔ Sefania NwomaOdiyifoɔ Hagai NwomaOdiyifoɔ Sakaria NwomaOdiyifoɔ Malaki NwomaAsɛmpa No Sɛdeɛ Mateo Twerɛ MaeɛAsɛmpa No Sɛdeɛ Marko Twerɛ MaeɛAsɛmpa No Sɛdeɛ Luka Twerɛ MaeɛAsɛmpa No Sɛdeɛ Yohane Twerɛ MaeɛAsomafoɔ No NnwumaPaulo Nwoma A Ɔtwerɛ Kɔmaa RomafoɔPaulo Nwoma A Ɛdi Kan A Ɔtwerɛ Kɔmaa KorintofoɔPaulo Nwoma A Ɛtɔ So Mmienu A Ɔtwerɛ Kɔmaa KorintofoɔPaulo Nwoma A Ɔtwerɛ Kɔmaa GalatifoɔPaulo Nwoma A Ɔtwerɛ Kɔmaa EfesofoɔPaulo Nwoma A Ɔtwerɛ Kɔmaa FilipifoɔPaulo Nwoma A Ɔtwerɛ Kɔmaa KolosefoɔPaulo Nwoma A Ɛdi Kan A Ɔtwerɛ Kɔmaa TesalonikafoɔPaulo Nwoma A Ɛtɔ So Mmienu A Ɔde Kɔmaa TesalonikafoɔPaulo Nwoma A Ɛdi Kan A Ɔtwerɛ Kɔmaa TimoteoPaulo Nwoma Ɛtɔ So Mmienu A Ɔtwerɛ Kɔmaa TimoteoPaulo Nwoma A Ɔtwerɛ Kɔmaa TitoPaulo Nwoma A Ɔtwerɛ Kɔmaa FilemonNwoma A Wɔtwerɛ Kɔmaa HebrifoɔYakobo NwomaPetro Nwoma A Ɛdi KanPetro Nwoma A Ɛtɔ So MmienuYohane Nwoma A Ɛdi KanYohane Nwoma A Ɛtɔ So MmienuYohane Nwoma A Ɛtɔ So MmiɛnsaYuda NwomaYohane Adiyisɛm\nEdin Gyenesis a wɔde ato nwoma yi aseɛ ne mfitiaseɛ. Nwoma no ka sɛdeɛ wɔbɔɔ wiase ne adasamma ne deɛ ɛyɛɛ a bɔne ne amanehunu baa wiase. Ɛka ɔkwan a Onyankopɔn de nnipa fa so nso ho asɛm. Wɔtumi kyɛ Gyenesis nwoma no mu mmienu ma ɛyɛ yie.\n1. Ti 1—11 ka sɛdeɛ wɔbɔɔ wiase ne adasamma ho abakɔsɛm. Ɛha na wɔka Adam ne Hawa, Kain ne Habel, Noa ne nsuyire no ne Babel Abantenten no ho asɛm.\n2. Ti 12—50 ka Israelfoɔ tetefoɔ ho asɛm. Abraham na ɔdi kan. Ne gyidie ne ɔsetie a ɔyɛ maa Onyankopɔn nti, ɛmaa no gyee din kɛseɛ. Abraham akyi na Isak ne Abraham nana Yakob a wɔsane frɛ no Israel no die. Yakob woo mmammarima dummienu. Wɔn na wɔhyɛɛ Israel mmusuakuo dummienu no aseɛ. Yosef ka Yakob mmammarima dummienu no ho deɛ, nanso nsɛm a wɔka fa ne ho no yɛ sononko. Ɛnam ne so na Yakob ne ne mma a aka no ne wɔn yerenom ne wɔn mma kɔfirii Misraim kɔtenaa hɔ. Nwoma yi ka nnipa ho nsɛm deɛ, nanso deɛ Onyankopɔn ayɛ no titire na ɛsi so dua. Ɛde adebɔ na ɛfiri aseɛ, na ɛde bɔ a Onyankopɔn hyɛɛ sɛ ɔbɛkɔ so ahwɛ ne nkurɔfoɔ so daa no awie. Onyankopɔn na nwoma no ka ne ho asɛm titire. Ɔbu atɛn, na ɔtwe wɔn a wɔyɛ bɔne aso. Ɔsane ma wɔn akwankyerɛ, na wadanedane wɔn aboa wɔn wɔ wɔn asetena mu. Wɔtwerɛɛ nwoma yi akyɛ. Ɛka nnipa gyidie ho asɛm sɛ ɛbɛyɛ a saa gyidie no bɛtim.\nWɔbɔɔ wiase ne adasamma 1.1—2.25\nBɔne ne amanehunu mfitiaseɛ 3.1-24\nƐfiri Adam so kɔsi Noa so 4.1—5.32\nNoa ne nsuyire ho asɛm 6.1—10.32\nBabel Abantenten ho asɛm 11.1-9\nƐfiri Sem so kɔsi Abram so 11.10-32\nTete Agyanom: Abraham, Isak ne Yakob ho nsɛm 12.1—35.29\nEsau asefoɔ 36.1-43\nYosef ne ne nuanom ho asɛm 37.1—45.28\nIsraelfoɔ kɔtenaa Misraim 46.1—50.26


1 Beresosɛm 20:1-8\n20 Na ɛbae sɛ afe kɔ behyiae,+ na bere a ahene fi kɔ ɔsa no,+ Yoab dii asraafodɔm no anim+ kɔtow hyɛɛ Ammonfo asase so sɛee no, na wɔsan kɔɔ Raba+ kotwaa ho hyiae. Saa bere no, Dawid tenaa Yerusalem, na Yoab ne Raba koe+ na ɔsɛee no. 2 Na Dawid yii Malkam abotiri fii ne ti,+ na ohui sɛ emu duru yɛ sika dwetikɛse biako na aboɔden abo nso wom, na wɔde hyɛɛ Dawid ti. Ɔde kurow no mu asade bebree pa bae.+ 3 Ɔde emu nnipa nso bae, na ɔma wɔde+ nnade a ano yɛ nnam ne akuma paee abo;+ saa na Dawid yɛɛ Ammonfo nkurow nyinaa. Ɛnna Dawid ne dɔm no nyinaa san baa Yerusalem. 4 Eyi akyi no, ɛbae sɛ wɔne Filistifo+ koe wɔ Geser.+ Saa bere no, Husani Sibekai+ bɔɔ Sipai a ofi Refaim+ asefo mu no kum no, na wodii wɔn so. 5 Na wɔsan ne Filistifo no koe, na Yair ba Elhanan+ bɔɔ Gatni Goliat+ nua Lami kum no; ɔno na na ne peaw te sɛ ntamanwemfo nsadua+ no. 6 Wɔsan koe bio wɔ Gat;+ ná ɔbarima tenten kɛse+ bi wɔ hɔ a ne nsateaa ne ne nansoaa yɛ asia asia, ne nyinaa si aduonu anan;+ ɔno nso fi Refaim+ asefo mu. 7 Ná otwa Israel mpoa+ daa, na Dawid nua Simea+ ba Yonatan bɔɔ no kum no. 8 Eyinom yɛ Refaim+ asefo a wɔwoo wɔn wɔ Gat,+ na wɔtotɔe+ Dawid ne ne nkoa nsam.


Israel gyaw Yehowa hɔ kɔsom anyame foforo (1-37)\nIsrael te sɛ ananafo bobe (21)\nMogya akekã n’ataade mu (34)\n2 Yehowa ka kyerɛɛ me sɛ: 2 “Kɔ, na kɔka gu Yerusalem asom sɛ, ‘Nea Yehowa aka ni: “Mekae ɔdɔ a na wodɔ me* wɔ wo mmabaabere mu,+Ɔdɔ a wunya maa me bere a mede m’ano too wo so sɛ mɛware wo no,+Mekae sɛnea wudii m’akyi wɔ sare no so,Asaase a wonnuaa aba wɔ so no.+ 3 Ná Israel yɛ kronkron ma Yehowa,+ ɔyɛ ne nnɔbae a edi kan a otwae.”’ ‘Obiara a ɔbɛmene no no bedi fɔ. Mmusu na ɛbɛba wɔn so,’ Yehowa na waka.”+ 4 Muntie Yehowa asɛm, O Yakob fi,Ne Israel fi mmusua nyinaa. 5 Nea Yehowa aka ni: “Bɔne bɛn na mo agyanom hui wɔ me ho,+A enti wɔtwee wɔn ho fii me ho koraa saa,A wɔakodi abosonhunu+ akyi ama wɔn nso adan nnipahunu yi?+ 6 Wɔammisa sɛ, ‘Yehowa wɔ he,Nea oyii yɛn fii Egypt asaase so+A odii yɛn anim faa sare so no,Nea ɔde yɛn faa asaasetraa so+ ne amoa mu,Nea ɔde yɛn faa asaase a nsu nni so+ na ɛso yɛ sum kabii so,Nea ɔde yɛn faa asaase a onipa biara mfaa so da,A ɔdasani biara ntenaa so da so no?’ 7 Na mede mo baa asaase a nturo ayɛ so ma so,Sɛ mummedi ɛso aba ne ɛso nneɛma pa.+ Nanso mobae no, mubeguu m’asaase no ho fĩ;M’agyapade no, modan no akyiwade.+ 8 Asɔfo no ammisa sɛ, ‘Yehowa wɔ he?’+ Wɔn a wɔkyerɛkyerɛ Mmara no nso, na wonnim me,Nguanhwɛfo no tew me so atua,+Adiyifo no hyɛɛ nkɔm wɔ Baal din mu,+Na wɔn* a wɔamfa mfaso biara ammrɛ wɔn no, wɔn na wodii wɔn akyi. 9 ‘Ɛno nti, mɛsan abɔ mo sobo bio,’+ Yehowa na waka,‘Na mo mma mma nso, mɛbɔ wɔn sobo.’ 10 ‘Mo de, muntwam nkɔ Kitimfo mpoano nsaase*+ so nkɔhwɛ. Yiw, monsoma nkɔ Kedar+ nkɔhwehwɛ mu yiye;Monkɔhwɛ sɛ biribi saa asi pɛn a. 11 Ɔman bi asesã n’anyame akɔfa nea ɛnyɛ anyame pɛn anaa? Nanso me man asesã m’anuonyam akɔfa nea mfaso biara nni so.+ 12 Momfa ahodwiriw nhwɛ eyi, mo ɔsoro;Mommɔ hu, na mo ho nwosow biribiribiri,’ Yehowa na waka, 13 ‘Efisɛ me man ayɛ bɔne abien: Me a meyɛ nkwa nsuti no, wɔagyaw me hɔ,+Na wɔakotutu wɔn ankasa mmura,*Mmura a apaapae a nsu ntumi nnyina mu.’ 14 ‘Adɛn, Israel yɛ akoa? Anaa ɔyɛ akoa a wɔwoo no wɔ ne wura fi? Ɛnde adɛn nti na nkurɔfo de no rekɔyɛ akoa yi?* 15 Agyata* a wɔn ho yɛ den bobom gu no so;+Wopow no. Wɔama n’asaase adan biribi a ɛyɛ hu. Wɔahyew ne nkurow, na obiara nte mu. 16 Nnipa a wɔwɔ Nof*+ ne Tapanes+ adidi wo tiri ho ama wo tiri ho apa. 17 Ɛnyɛ wo ara na woakɔfa eyi abɛto wo ho so?Ɛyɛ Yehowa wo Nyankopɔn a wugyaw no hɔ+Bere a ɔne wo nam ɔkwan so no nti na aba saa. 18 Enti afei, adɛn na worehwehwɛ ɔkwan a ɛkɔ Egypt+Akɔnom Sihor* mu nsu? Na adɛn nti na worehwehwɛ ɔkwan a ɛkɔ Asiria+Akɔnom Asubɔnten* no mu nsu? 19 W’amumɔyɛ bɛteɛ wo so,Na wo ara wo nkontompo akasa akyerɛ wo. Hwɛ na hu sɛ ɛyɛ bɔne, na ɛyɛ nwene paa+Sɛ wubegyaw Yehowa wo Nyankopɔn hɔ;Me ho suro biara nni wo mu,’+ Awurade Tumfo, asafo Yehowa na waka. 20 ‘Efi teteete na mibubuu wo kɔndua mu asinasin;+ Metetew ade a wɔde akyekyere wo no mu.Nanso wokae sɛ: “Merensom wo.” Na nkoko atenten nyinaa so ne nnua kusuu nyinaa ase+Na na woda si tuutuu.+ 21 Miduaa wo sɛ bobe kɔkɔɔ a eye;+ nea miduae nyinaa yɛ aba pa.Enti ɛyɛɛ dɛn na woafifi abɛyɛ bobe bɔne a minhuu bi da wɔ m’anim yi?’+ 22 ‘Na sɛ wode soda* ne samina ade ma guare mpo a,Wo bɔne rentumi mpopa mfi m’anim,’+ Awurade Tumfo Yehowa na waka. 23 Wosɔre a wuse, ‘Minguu me ho fĩ. Baal anyame nso, minkodii wɔn akyi.’ Hwɛ ɔbra a wobɔe* wɔ obon no mu. Dwen nea woayɛ no ho. Wote sɛ yomabere a ne ho yɛ hare,A otu mmirikahunu di akɔneaba wɔ n’akwan so. 24 Woayɛ sɛ sare so afurum* a onim sare so yiye,N’akɔnnɔ sɔre a,* ohuhua pɛ ɔbarima. Sɛ ne bere so sɛ wɔforo no a, hena na obetumi asiw no kwan? Wɔn a wɔrehwehwɛ no no, enhia sɛ wɔn mu biara haw ne ho. Ne bere* so a, wobehu no. 25 Hwɛ na ankɔba sɛ wo nan besisi fam,Na hwɛ wo menewa yiye na osukɔm anne wo. Nanso wokae sɛ, ‘Mfaso biara nni so!+ Daabi! Medɔ ahɔho,*+Na medi wɔn akyi.’+ 26 Sɛnea wɔkyere ɔkorɔmfo a n’ani wu no,Saa ara na Israel fi ani awu;Wɔn, wɔn ahemfo, ne wɔn mpanyimfo,Ne wɔn asɔfo ne wɔn adiyifo nyinaa ani awu.+ 27 Wɔka kyerɛ dua sɛ, ‘Me papa ne wo,’+ Na wɔka kyerɛ ɔbo sɛ, ‘Wo na wowoo me.’ Na me de, wɔn akyi na wɔdan kyerɛ me, na ɛnyɛ wɔn anim.+ Wɔkɔ amanehunu mu de a, wɔbɛka sɛ,‘Sɔre na gye yɛn!’+ 28 W’anyame a woyɛ fae no wɔ he?+ Sɛ wobetumi agye wo wɔ w’amanehunu bere mu a, ma wɔnsɔre.O Yuda, sɛnea wo nkurow dɔɔso no, saa ara na w’anyame adɔɔso.+ 29 ‘Adɛn nti na mokɔ so bɔ me sobo? Adɛn nti na mo nyinaa atew me so atua?’+ Yehowa asɛm ni. 30 Matwe mo mma aso, nanso ɛyɛ ɔkwa.+ Wɔannye nteɛso biara antom;+Mo ara mo asekan akunkum mo adiyifo+Te sɛ gyata a n’ani abere. 31 O awo ntoatoaso, munnwen Yehowa asɛm ho. Adɛn, mayɛ sɛ sare so ama Israel anaa?Anaa madan asaase a aduru sum ama Israel ho yeraw no? Adɛn nti na me man yi aka sɛ, ‘Yetumi kyinkyin sɛnea yɛpɛ. Yɛremma wo nkyɛn bio’?+ 32 Ɔbaabun werɛ betumi afi n’agude anaa?Na ayeforo werɛ betumi afi n’abɔso* a ɔde siesie ne ho n’ayeforo da anaa? Nanso me ara me man de, wɔn werɛ afi me nna pii.+ 33 O ɔbea, ɔkwan a wobɛfa so anya ɔdɔfo de, wunim yɛ oo! Woaben wo ho wɔ bɔne* mu.+ 34 Wo ntaade mpo, ahiafo* a wodi bem mogya akekã mu,+Ɛwom sɛ manhu sɛ wɔrebubu akɔ mu;Wɔn mogya akekã w’ataade mu nyinaa.+ 35 Na woka sɛ, ‘Midi bem. Migye di sɛ n’abufuw adan afi me so.’ Afei de, mede atemmu reba wo so,Efisɛ woka sɛ, ‘Menyɛɛ bɔne.’ 36 Ɔkwan a wonam so no nye. Enti adɛn na wubu no ade ketewaa bi? W’ani bewu wɔ Egypt nso ho,+Sɛnea w’ani wui wɔ Asiria ho no.+ 37 Eyi nso nti, wode wo nsa begu wo ti na woapue,+Efisɛ Yehowa apo wɔn a wode wo ho ato wɔn so no;Wɔrentumi mma ensi wo yiye.”\n^ Anaa “Mekae ɔdɔ a enni huammɔ a wode dɔɔ me.”\n^ Anaa “anyame.”\n^ Anaa “nsupɔw.”\n^ Ɛbɛyɛ sɛ ɛyɛ mmura a wotui wɔ abo mu.\n^ Anaa “adɛn nti na wɔde no ama nkurɔfo, a wɔrefom no yi?”\n^ Kyerɛ sɛ, Asubɔnten Nil no nkorabata bi.\n^ Anaa “soda a wɔde yɛ samina.”\n^ Anaa “Hwɛ wo kwan.”\n^ Anaa “afurumbere.”\n^ Anaa “Ne kra akɔnnɔ mu no.”\n^ Nt., “Ne bosome.”\n^ Anaa “ne bɛlt.”\n^ Anaa “bɔne akwan.”\n^ Anaa “akra ahiafo.”


1พงศ์กษัตริย์ 10 TNCV - 1 Ahemfo 10 AKCB\n1 Ahemfo 10:1-29\n1Bere a Sebahemmea tee Salomo din a ahyeta na ɛhyɛ Awurade din anuonyam no, ɔde nsɛmmisa a anoyi yɛ den bɛsɔɔ Salomo hwɛe. 2Ɔde nʼasomfo a wɔdɔɔso yiye kaa ne ho baa Yerusalem. Na yoma a wɔsoso nnuhuam, sikakɔkɔɔ bebree ne aboɔden abo ka wɔn ho. Bere a ohyiaa Salomo no, wodwinnwen nsɛm bebree a na ɛwɔ ɔhemmea ani so no ho. 3Salomo yii ne nsɛmmisa nyinaa ano sɛnea ɛsɛ. Asɛmmisa biara ankyere nʼadwene. 4Bere a Sebahemmea huu sɛnea Salomo adwene mu dɔ, ne ahemfi a wasi no, 5ne ho dwiriw no. Nnuan a ohuu sɛ esisi ne didipon so no yɛɛ no nwonwa. Sɛnea na wahyehyɛ ne fi so ahwɛfo no ne wɔn ntade papa bi a ɛhyehyɛ wɔn, ne sɛnea nkuruwakurafo ne wɔn ntade yuu ne ɔhyew afɔre a Salomo bɔɔ no Awurade Asɔredan mu hɔ no yɛɛ no ahodwiriw.\n6Ɔhemmea no fii ahodwiriw mu ka kyerɛɛ ɔhene no se, “Nsɛm a metee wɔ me man mu a ɛfa dwuma a woatumi adi ne wo nyansa ho no nyinaa yɛ nokware! 7Na minnye nni kosii sɛ mibeduu ha a mʼankasa mede mʼani abehu yi. Nokware, sɛɛ na mante asɛm no mu fa mpo. Wo nyansa ne wo nkɔso no boro nea wɔka kyerɛɛ me no so koraa. 8Migye di sɛ ɛsɛ sɛ wo nkurɔfo yi ani gye! Ɛyɛ adom ma wʼadwumayɛfo yi sɛ wotumi bɛn wo adekyee biara na wotie wo nyansasɛm. 9Awurade, wo Nyankopɔn no yɛ ɔkɛse ampa. Nʼani gye wo ho, na ɔde wo asi Israel ahengua so. Efisɛ ɔdɔ a Awurade de dɔ Israel no yɛ ɔdɔ a ɛnsa da. Wasi wo hene sɛ wode atɛntrenee ne treneeyɛ bebu ɔman no.”\n10Na ɔkyɛɛ ɔhene no sikakɔkɔɔ tɔn anan ne fa, nnuhuam bebree ne aboɔden abo. Obiara amfa nnuhuam dodow saa ammɛkyɛ Salomo bio, sɛnea Sebahemmea de bɛkyɛɛ no no.\n11Huram ahyɛn no fi Ofir de sikakɔkɔɔ bae a na asamfono nnua bebree ne aboɔden abo ka ho. 12Ɔhene de asamfono nnua no yɛɛ atrapoe wɔ Awurade Asɔredan ne ahemfi no mu, na ɔde bi yɛɛ asanku ne mmɛnta maa nnwontofo. Ebesi saa bere no ne saa bere no, na obiara mfaa asamfono nnua a ɛyɛ fɛ saa nkɔɔ hɔ da, na akyiri no nso wɔanhu bi saa da.\n13Biribiara a Sebahemmea bisaa ɔhene Salomo no, ɔde maa no kaa nea amanne nti, ɔnam ayamye so de maa no no ho. Ɛno akyi, Sebahemmea ne nʼasomfo no san kɔɔ wɔn kurom.\nSalomo Ahonya Ne Nʼanuonyam\n14Afe biara, na sikakɔkɔɔ a ɛba Salomo nsam no yɛ tɔn aduonu anum, 15a na sika a onya fi aguadifo, Arabia ahemfo ne asase no so amradofo no nkyɛn nka ho.\n16Ɔhene Salomo ma wɔde sikakɔkɔɔ a wɔaboro yɛɛ akyɛm akɛse ahannu a emu biara sikakɔkɔɔ a ɛwɔ mu no mu duru yɛ kilogram ason. 17Bio, ɔyɛɛ akyɛm nketewa bi a ɔde sikakɔkɔɔ a wɔaboro yɛe a, emu biara mu duru bɛyɛ kilogram abiɛsa ne fa. Ɔhene no de saa akyɛm yi nyinaa kosiee ahemfi hɔ baabi bi a wɔfrɛ hɔ Lebanon Kwae Ahemfi.\n18Na ɔhene no de asonse yɛɛ ahengua kɛse bi, na ɔde sikakɔkɔɔ duraa ho. 19Na ahengua no wɔ atrapoe ntiaso asia na nʼakyi yɛ kurukuruwa. Ahengua no wɔ nsa wɔ benkum ne nifa, na wɔayɛ gyata sɛso abien asisi hɔ. 20Salomo san yɛɛ gyata sɛso dumien a ɔbaako biara gyina atrapoe ntiaso asia no mu biara benkum ne nifa. Ahengua biara nni wiase a wobetumi de atoto Salomo de no ho. 21Ɔhene Salomo nkuruwa nyinaa, sikakɔkɔɔ na wɔde yɛe. Saa ara na nneɛma ahorow a ɛwɔ Lebanon Kwae Ahemfi mu no nso te. Wɔamfa dwetɛ anyɛ, efisɛ Salomo bere so no, na wobu dwetɛ ade teta bi. 22Na ɔhene no wɔ po so aguadihyɛn bebree a ɛne Huram de no yɛ adwuma bɔ mu. Mfe abiɛsa biara, ahyɛn no ba prɛko a sikakɔkɔɔ, dwetɛ, asonse, nsorommoa ne asibe ahyehyɛ wɔn ma.\n23Enti ɔhene Salomo bɛyɛɛ ɔdefo ne onyansafo sen ɔhene biara wɔ asase so nyinaa. 24Na nnipa fifi aman ahorow so bɛsra no, na wotie nyansa a Onyankopɔn de adom no no bi. 25Afe biara mu, obiara a ɔbɛba abɛsra no no brɛ no akyɛde te sɛ dwetɛ, sikakɔkɔɔ, ntade, akode, nnuhuam, apɔnkɔ ne mfurumpɔnkɔ.\n26Salomo nyaa nteaseɛnam ne apɔnkɔ bebree. Na ɔwɔ nteaseɛnam apem ahannan ne apɔnkɔ mpem dumien. Ɔde emu fa kɛse guguu nteaseɛnam nkuropɔn no so na ɔmaa bi nso kaa Yerusalem. 27Ɔhene no maa dwetɛ buu te sɛ abo wɔ Yerusalem. Na sida nnua a ɛsom bo no nso buu so sɛ ankye nnua a efifi wɔ mmepɔw ase wɔ Yuda asase so. 28Na Salomo tɔɔ apɔnkɔ fii Misraim ne Kilikia, efisɛ na ɔhene no aguadifo nya wɔn fi Kilikia a wɔn bo no ye. 29Saa bere no, na wotumi tɔ Misraim teaseɛnam a wɔde abedu Yerusalem no dwetɛ kilogram awotwe, na apɔnkɔ nso, na wotumi tɔ baako dwetɛ kilogram abien. Na wɔsan tɔn wɔn mu pii ma Hetifo ahemfo ne Aram ahemfo.\nAKCB : 1 Ahemfo 10


3 Ɔsram a ɛto so ason+ no dui no, na Israel mma akɔtenatena wɔn nkurow mu. Na ɔman no nyinaa boaboaa wɔn ano sɛ nipa biako+ baa Yerusalem.+ 2 Na Yehosadak ba Yesua+ ne ne nuanom asɔfo no ne Sealtiel+ ba Serubabel+ ne ne nuanom sɔree. Wɔkɔe sɛ wɔrekosi afɔremuka a wɔbɛbɔ ɔhyew afɔre wɔ so ama Israel Nyankopɔn sɛnea wɔakyerɛw+ wɔ nokware Nyankopɔn nipa Mose mmara mu no. 3 Na wosii afɔremuka no sii ne sibea+ efisɛ na wosuro nkurɔfo a wɔtete nsase no so+ no, na wɔbɔɔ ɔhyew afɔre wɔ so daa maa Yehowa, anɔpa ne anwummere ɔhyew afɔre.+ 4 Ɛnna wodii asese afahyɛ+ no sɛnea wɔakyerɛw+ no, na wɔbɔɔ ɔhyew afɔre daa, dodow a mmara no kyerɛ sɛ wɔmmɔ no da biara no.+ 5 Ɛno akyi no, wɔbɔɔ daa ɔhyew afɔre+ ne asram foforo+ de ne Yehowa afahyɛ kronkron+ no de, na wɔbɔɔ bi nso maa obiara a ofi ne pɛ mu de+ ayɛyɛde brɛɛ Yehowa. 6 Ɔsram a ɛto so ason+ no da a edi kan no, wofii ase bɔɔ ɔhyew afɔre maa Yehowa bere a na wonnya ntoo Yehowa asɔrefie no fapem no. 7 Na wɔde sika+ maa abopaefo+ ne adwumfo,+ na wɔde nnuan+ ne anonne ne ngo+ maa Sidonfo+ ne Tirofo+ sɛ wɔnkɔfa nkyeneduru mfi Lebanon+ mmegu Yopa+ mpoano mma wɔn sɛnea Persia hene Kores+ ama wɔn kwan no. 8 Na bere a wɔbaa nokware Nyankopɔn fie wɔ Yerusalem no, n’afe a ɛto so abien no mu ɔsram a ɛto so abien+ no, Sealtiel+ ba Serubabel+ ne Yehosadak ba Yesua+ ne wɔn nuanom a wɔaka, asɔfo ne Lewifo ne wɔn a wofi nkoasom+ mu baa Yerusalem no nyinaa fii adwuma no ase; na wɔde Lewifo+ a wɔadi mfe aduonu rekɔ no sisii Yehowa fie adwuma+ no so. 9 Na Yesua+ ne ne mma ne ne nuanom, ne Kadmiel ne ne mma, Yuda mma no, gyinae sɛ kuw biako hwɛɛ nokware Nyankopɔn fie adwumayɛfo so; ná Henadad+ mma ne wɔn nso mma ne wɔn nuanom, Lewifo no, ka wɔn ho. 10 Bere a adansifo no too Yehowa asɔrefie no fapem+ wiei no, asɔfo a wɔahyehyɛ wɔn ntade+ kurakura ntorobɛnto+ ne Lewifo, Asaf+ mma, a wokurakura nnawuta+ no sɔree sɛ wɔrebeyi Yehowa ayɛ sɛnea na Israel hene Dawid akyerɛ+ no. 11 Woyii+ Yehowa ayɛ, daa no ase, na wogyee so sɛ “oye+ na n’adɔe wɔ hɔ daa,+ Israel so.” Na ɔman no nyinaa nso de osebɔ+ kɛse yii Yehowa ayɛ, Yehowa fie no fapem a wɔato nti. 12 Na asɔfo+ ne Lewifo ne wɔn agyanom abusuafie+ mu atitiriw no mu pii a wɔanyinyin a wohuu kan fie+ no momaa wɔn nne so sui+ bere a wɔtoo ofie yi fapem+ wɔn anim no, na nnipa pii nso momaa wɔn nne so bɔɔ ose.+ 13 Ɛno nti ɔman no anhu osebɔ+ gyegyeegye ne osu gyegyeegye no mu nsonsonoe, efisɛ na ɔman no reyɛ dede kɛse, na wɔtee wɔ akyirikyiri.


הבשורה על-פי מרקוס 12 HHH – Marko 12 AKCB | Biblica\nהבשורה על-פי מרקוס 12 HHH – Marko 12 AKCB\nBobeturo Mu Akuafo Bi\n1Yesu nam mmebu so kasa kyerɛɛ nnipa no se: “Okuafo bi yɛɛ bobeturo, gyee ban faa ho, na otuu amoa a wokyi bobe mu nsu wɔ mu, sii ɔwɛn aban wɔ mu. Afei ɔde afuw no gyaw akuafo bi tuu kwan. 2Eduu bere a bobe no bere a ɛsɛ sɛ wɔtew no, ɔsomaa ne ho nipa bi se onkogye ne kyɛfa mmrɛ no. 3Nanso akuafo no boroo no, ma ɔde ne nsa pan san kɔe. 4Okuafo no san somaa onipa foforo kɔɔ wɔn nkyɛn, na ɔno nso, wɔboroo no, pirapiraa no sen nea odi kan no. 5Onipa a ɔsomaa no bio no de, wokum no. Afoforo a akyiri no wɔkɔe no nso, wɔhwee ebinom, na wokum ebinom nso.\n6“Nanso na aka ɔbaako a ɔyɛ ne ba a ɔdɔ no. Ɔsomaa ɔno nso kɔɔ wɔn nkyɛn, susuw sɛ wɔbɛfɛre no de nidi ama no.\n7“Nanso bere a akuafo no huu no sɛ ɔreba no, wɔkae se, ‘Ɔdedifo no na ɔreba no. Momma yenkum no, na agyapade no ayɛ yɛn de!’ 8Wɔkyeree no kum no, twee no fii bobe turo mu hɔ kɔtow no kyenee baabi.\n9“Mugye di sɛ, sɛ afuw wura no ba a dɛn na ɔbɛyɛ akuafo no? Ɔbɛba abekum wɔn, na ɔde afuw no ama nnipa foforo. 10Monnkenkan eyi wɔ Kyerɛwsɛm no mu pɛn se:\n“ ‘Ɔbo a adansifo apo no,\nɛno ara na abɛyɛ dan no twea so tibo;\n11Awurade na wayɛ eyi,\nna ɛyɛ nwonwa wɔ yɛn ani so?’ ”\n12Na esiane saa bɛ a obui no nti, Yudafo mpanyin no pɛɛ sɛ wɔkyere no, efisɛ wuhuu sɛ wɔn ho asɛm na ɔreka no a ɛkyerɛ sɛ, wɔne saa akuafo atirimɔdenfo no. Nanso na wosuro dɔm no. Eyi ma wogyaa no, na wofii hɔ kɔe.\nTowtua Ho Asɛmmisa\n13Wɔsomaa Farisifo ne Herodefo bi baa Yesu nkyɛn sɛ wɔne no mmɛkasa, na wɔnam nʼanom asɛm so anya no akyere no. 14Wobisaa no se, “Kyerɛkyerɛfo, yenim sɛ woyɛ ɔnokwafo a wotaa ka nokware. Nea onipa ka no ntumi nnan wʼadwene. Afei wokyerɛkyerɛ nnipa Onyankopɔn akwan. Yɛpɛ sɛ yebisa wo se, eye sɛ woyi tow ma Roma Hempɔn Kaesare12.14 Na ɛyɛ asɛde sɛ ɔmanfo tua tow ma Romahene. Na towgye nsɔ ani koraa nti Yudafo no bi ampɛ sɛ wobetua, efisɛ na wogye di sɛ tow no tua no na ɛnyɛ Roma den ma wodi ɔman no so. anaa enye?”\n15Yesu huu wɔn adwemmɔne no kae se, “Adɛn nti na mosɔ me hwɛ, momfa sika a wɔde yi tow no bi nkyerɛ me, na mɛma mo mmuae.” 16Wɔde maa no ma obisaa wɔn se, “Hena mfoni ne nkyerɛw na ɛwɔ so?”\nWobuae se, “Kaesare de.”\n17Yesu ka kyerɛɛ wɔn se, “Ɛno de momfa Kaesare de mma no, na momfa Onyankopɔn de mma Onyankopɔn!”\nNe mmuae no maa wɔn ho dwiriw wɔn.\nOwusɔre Mu Aware Ho Asɛmmisa\n18Sadukifo a wɔka se owusɔre nni hɔ no baa ne nkyɛn bebisaa no se, 19“Kyerɛkyerɛfo, Mose yɛɛ mmara maa yɛn se, sɛ ɔbarima bi anwo na owu a, ne nuabarima mfa ne yere no kunabea na ɔne no nwo mma mma owufo no. 20Anuanom baason bi tenaa ase. Nea odi kan no waree yere a, ɔne no anwo na owui. 21Nea ɔto so abien no nso waree okunafo no, na ɔno nso ankyɛ na owui a ɔne no anwo. Na nea ɔto so abiɛsa no nso waree no a, ɔne no anwo na owui. 22Eyi kɔɔ so kosii sɛ anuanom yi nyinaa waree ɔbea no, na ɔbea no nso wui. 23Nea yɛpɛ sɛ yehu ne sɛ, owusɔre mu, sɛ wonya sɔre a, wɔn mu hena na ɔbea no bɛyɛ ne yere?”\n24Yesu buaa wɔn se, “Mo mfomso a moyɛ no fi nim a munnim Kyerɛwsɛm no, ne Onyankopɔn tumi a ɔwɔ. 25Sɛ anuanom baason yi ne ɔbea no sɔre fi awufo mu a, wɔrenware; wɔbɛyɛ sɛ abɔfo a wɔwɔ ɔsoro no. 26Afei nea ɛfa awufo nyan no ho nso, monkenkan Mose nhoma no mu asɛm a ɛfa Mose ne nwura a na ɛhyew no ho da? Onyankopɔn ka kyerɛɛ Mose sɛ, ‘Mene Abraham Nyankopɔn, Isak Nyankopɔn ne Yakob Nyankopɔn.’ 27Na Onyankopɔn reka akyerɛ Mose se, ɛwɔ mu sɛ saa nnipa yi awuwu mfe pii a atwam no de, nanso wɔte ase. Ɛnte saa a anka ɔrenka se ɔyɛ ateasefo Nyankopɔn, na ɔnyɛ awufo Nyankopɔn. Moayɛ mfomso kɛse.”\n28Kyerɛwsɛm no akyerɛkyerɛfo no mu baako a ogyina hɔ retie no huu sɛ, wabua wɔn sɛnea ɛfata no, obisaa no se, “Mose mmaransɛm no mu nea ɛwɔ he na ɛkyɛn ne nyinaa?”\n29Yesu buaa no se, “Nea ɛkyɛn ne nyinaa ne nea ɛka se, ‘Israel, tie! Awurade, yɛn Nyankopɔn yɛ Awurade koro; 30na dɔ Awurade wo Nyankopɔn fi wo koma ne wo kra ne wʼadwene ne wʼahoɔden nyinaa mu,’ no. 31Na nea ɛto so abien no ne: ‘Dɔ wo yɔnko sɛ wo ho.’ Mmaransɛm bi nni hɔ a ɛkyɛn eyinom.”\n32Kyerɛwsɛm no kyerɛkyerɛfo no buaa no se, “Owura, woaka nokware sɛ, Onyankopɔn baako pɛ na ɔwɔ hɔ, na obi foforo nka ne ho, 33na minim nso sɛ, sɛ mɛdɔ no afi me koma ne mʼadwene ne mʼahoɔden nyinaa mu, na mɛdɔ me yɔnko sɛ me ho no, sen afɔre biara a wɔbɔ.”\n34Yesu huu sɛ wabua asɛm no nyansa mu no, ɔka kyerɛɛ no se, “Wo ne Onyankopɔn ahenni ntam kwan nware.” Na saa asɛm yi akyi no, obi antumi ammisa no asɛm biara bio.\n35Bere bi a Yesu rekyerɛkyerɛ wɔ asɔredan mu no, obisaa nnipa no se, “Adɛn na Kyerɛwsɛm no akyerɛkyerɛfo no ka se, ɛsɛ sɛ Agyenkwa no yɛ Ɔhene Dawid ba? 36Efisɛ Dawid ankasa nam Honhom Kronkron mu kae se,\n“ ‘Awurade ka kyerɛɛ me wura se:\nkosi sɛ mede wʼatamfo\nbɛyɛ wo nan ntiaso.” ’\n37Sɛ Dawid frɛ no ‘Awurade’ a, ɛyɛɛ dɛn na Kristo no yɛ ne ba?”\nƆkwan a ɔfaa so kasaa no maa nnipa no de anigye tiee no.\nMmara Akyerɛkyerɛfo No Kɔkɔbɔ\n38Bere bi a nnipakuw bi de anigye retie Yesu no, ɔka kyerɛɛ wɔn se, “Monhwɛ mo ho yiye wɔ Kyerɛwsɛm no akyerɛkyerɛfo ho! Wɔhyɛ ntade akɛse sɛ asikafo na sɛ wɔnam bagua mu a, wɔpɛ sɛ obiara a ohyia wɔn no de obu kyia wɔn. 39Sɛ wɔkɔ hyiadan mu a wɔtenatena mpanyin agua so, na sɛ wɔkɔ adidi ase a, wɔtena mpanyin tenabea. 40Wɔbɔ mpae atenten ma nnipa hu sɛ wɔresom Onyankopɔn, nanso wosisi akunafo. Eyi nti wobenya asotwe a emu yɛ duru.”\nƆbea Kunafo Bi Afɔrebɔ\n41Da bi a Yesu kɔɔ asɔredan mu no, ɔkɔtenaa afɔrebɔ adaka a esi hɔ no anim hwɛɛ sɛnea nkurɔfo no de sika regu adaka no mu. Asikafo no de sika a ɛdɔɔso guu mu. 42Ɔbea kunafo hiani bi nso bae, na ɔde sika nketewa abien beguu mu.\n43Ɔfrɛɛ nʼasuafo no baa ne nkyɛn ka kyerɛɛ wɔn se, “Saa ɔbea kunafo hiani yi afɔre a ɔbɔe no dɔɔso sen asikafo no nyinaa afɔrebɔde. 44Na wɔn nyinaa fi nea wɔanya ama abu wɔn so no mu na woyiyii bi de bae, na ɔbea yi de, ofi ne hia mu de nea ɔwɔ nyinaa na abegu mu no.”\nAKCB : Marko 12


Onipa Ba no Bɛba | Yesu Asetena\nOnipa Ba no Bɛba\nAHENNI NO WƆ MO MFINIMFINI\nSƐ ONIPA BA NO BA A, DƐN NA ƐBƐSI?\nƐbɛyɛ sɛ na Yesu da so ara wɔ Samaria anaa Galilea. Ná Farisifo no pɛ sɛ wɔhu sɛnea Ahenni no reba a, ɛbɛyɛ, enti wɔkɔbisaa Yesu. Wɔn deɛ, na wɔn adwene yɛ wɔn sɛ Ahenni no reba a, obiara bɛhu. Nanso ɔka kyerɛɛ wɔn sɛ: “Onyankopɔn ahennie no remma mma wɔnhunu no pefee, na wɔrenka nso sɛ ‘Hwɛ ha!’ anaasɛ ‘Ɛhɔ!’ Ɛfiri sɛ Onyankopɔn ahennie no wɔ mo mfimfini.”—Luka 17:20, 21.\nEbia ebinom adwene bɛyɛ wɔn sɛ asɛm a Yesu kae no, na ɛkyerɛ sɛ Ahenni no wɔ Onyankopɔn asomfo koma mu. Nanso, yɛka no saa a ɛnyɛ yie, efisɛ Farisifo a na Yesu ne wɔn rekasa no, na Onyankopɔn Ahenni nni wɔn koma mu. Mmom sɛ ɔka sɛ ɛwɔ wɔn mfimfini a, nea ɛkyerɛ ne sɛ, Yesu a Onyankopɔn ayi no sɛ Ahenni no so Hene no, na ɔwɔ wɔn ntam.—Mateo 21:5.\nƐbɛyɛ sɛ Farisifo no kɔe no, Yesu kaa Ahenni no mmae ho nsɛm pii kyerɛɛ n’asuafo no. Nea ɛdi kan, ɔbɔɔ wɔn kɔkɔ ma wɔhuu nea ɛbɛkɔ so bere a waba n’Ahenni mu no. Ɔkaa sɛ: “Nna bi bɛba a mobɛpɛ sɛ mohunu onipa Ba no nna no mu baako nanso morenhunu.” (Luka 17:22) Nea na Yesu repɛ akyerɛ ne sɛ, ɛnyɛ anim-anim yi ara na onipa Ba no bɛba n’Ahenni mu; ɛyɛ daakye asɛm. Ebia ɛbɛyɛ asuafo no bi sɛ onipa Ba no akyɛ, nanso twɛn ara na ɛsɛ sɛ wɔtwɛn kɔsi sɛ Onyankopɔn bere a wahyɛ no bɛso.\nYesu toaa asɛm no so sɛ: “Nnipa bɛka akyerɛ mo sɛ, ‘Monhwɛ hɔ!’ anaasɛ ‘Monhwɛ ha!’ Monnkɔ na monnni wɔn akyi. Na sɛdeɛ anyinam ma ne hann hyerɛn firi ɔsoro ase fã bi kɔ ɔsoro ase fã foforɔ no, saa ara na onipa Ba no bɛyɛ.” (Luka 17:23, 24) Dɛn na ɛbɛboa Yesu asuafo no na sɛ obi bɛka sɛ ɔyɛ Mesia a, wɔankɔdi n’akyi? Yesu ka kyerɛɛ wɔn sɛ Mesia mmae no bɛyɛ sɛ anyinam. Sɛnea anyinam pa a, yɛtumi hu wɔ akyirikyiri no, saa ara nso na sɛ onipa Ba no ba Ahenni no mu a, sɛnkyerɛnne bɛda adi ama obiara a n’ani da fam ahu.\nSɛnea nkurɔfo bɛyɛ wɔn ade saa bere no, Yesu de totoo nsɛm bi a na asisi ho kaa sɛ: “Sɛdeɛ ɛyɛɛ Noa nna no mu no, saa ara na ɛbɛyɛ onipa Ba no nna no nso mu . . . Saa ara na ɛyɛɛ wɔ Lot nna no mu: wɔdidiiɛ, wɔnomeeɛ, wɔtɔeɛ, wɔtɔneeɛ, wɔduaeɛ, wɔsisii adan. Na da a Lot firii Sodom no, egya ne sɔfe tɔ firii soro bɛsɛee wɔn nyinaa. Saa ara na ɛbɛyɛ da a wɔbɛyi onipa Ba no adie no.”—Luka 17:26-30.\nAnhwɛ a obi bɛka sɛ Yesu asɛm no kyerɛ sɛ nneɛma a yɛyɛ no daa te sɛ adidi, ɔnom, adwadie, kuayɛ, ne adansi nti na wɔsɛee nnipa a na wɔwɔ Noa ne Lot bere so, nanso ɛnte saa, efisɛ na Noa ne Lot ne wɔn mmusua nso yɛ saa nneɛma no bi. Nanso nnipa a aka no deɛ, wɔde wɔn adwene nyinaa sii saa nneɛma no so. Wɔankae mpo sɛ Onyankopɔn bi wɔ hɔ a ɛsɛ sɛ wɔsom no, na wɔanhu sɛ asɛnkɛse bi reba. Enti Yesu asɛm no yɛ afotusɛm ma n’asuafo no sɛ wɔnhwɛ ntie Onyankopɔn asɛm na wɔnyɛ n’apɛde. Ɔkyerɛɛ wɔn nea wɔbɛyɛ na sɛ Onyankopɔn de ɔsɛe ba daakye a, wɔanya wɔn ti adidi mu.\nNá ɛhia sɛ asuafo no hwɛ wɔn anim tee na wiase no anaa “nneɛma a ɛwɔ akyire” no antwetwe wɔn. Yesu kaa sɛ: “Saa da no, mma onipa a ɔwɔ ɛdan atifi a ne nneɛma wɔ fie hɔ no nnsi fam mmmɛfa, na onipa a ɔwɔ afuo mu no, mma ɔno nso nnsan mmmɛfa nneɛma a ɛwɔ akyire no. Monkae Lot yere no.” (Luka 17:31, 32) Lot yere danee nkyene sie.\nYesu toaa so kyerɛɛ nea ɛbɛkɔ so bere a onipa Ba no abɛyɛ Ɔhene no. Ɔka kyerɛɛ n’asuafo no sɛ: “Saa anadwo no mmarima mmienu bɛda mpa baako so; wɔbɛfa baako akɔ na wɔagya deɛ ɔka ne ho no.” (Luka 17:34) Enti ebinom bɛnya nkwa, na ebinom nso bɛhwere wɔn nkwa.\nAsuafo no bisaa no sɛ: “Awurade, ɛhe?” Yesu ka kyerɛɛ wɔn sɛ: “Deɛ afunu wɔ no, ɛhɔ ara nso na akɔdeɛ bɛboa wɔn ho ano.” (Luka 17:37) Ɛno kyerɛ sɛ asuafo no bi bɛhu ade akɔ akyiri te sɛ akɔdeɛ. Saa asuafo no bɛboa wɔn ano aba Kristo no nkyɛn, kyerɛ sɛ, onipa Ba no. Saa bere no, Yesu bɛkyerɛkyerɛ wɔn a wɔwɔ gyidi no ama wɔahu nokware a ɛkɔ daa nkwa mu no.\nAdɛn nti na Yesu kaa sɛ Ahenni no wɔ Farisifo no mfinimfini?\nDɛn na ɛbɛma Kristo mmae no ayɛ sɛ anyinam?\nSɛ Yesu asuafo no retwɛn onipa Ba no a, adɛn nti na ɛhia sɛ wɔma wɔn ani da hɔ?


Numeri 27 | Intanɛt So Bible| Wiase Foforɔ Nkyerɛaseɛ\n27 Na Yosef ba Manase+ ba ne Makir, na Makir nso ba ne Gilead. Na Gilead ba Hefer nso wɔ ba a ɔde Selofehad. Afei Selofehad mmabea+ a wɔn din de Mahla, Noa, Hogla, Milka, ne Tirsa+ no bae. 2 Na wobegyinaa ahyiae ntamadan no ano wɔ Mose ne ɔsɔfo Eleasar+ ne mpanyimfo ne asafo no nyinaa anim kae sɛ: 3 “Yɛn papa wui wɔ sare no so,+ nanso na ɔnka Kora baguafo+ a wɔne Yehowa dii asi no ho. Ɔno ara ne bɔne mu na owui,+ na wannya ɔbabarima biara. 4 Adɛn na ɔbabarima a yɛn papa nni nti wonyi ne din mfi n’abusua mu?+ Yɛsrɛ mo, momma yɛn agyapade wɔ yɛn papa nuanom mu.”+ 5 Enti Mose de wɔn asɛm no too Yehowa anim.+ 6 Na Yehowa ka kyerɛɛ Mose sɛ: 7 “Asɛm a Selofehad mmabea no reka no yɛ ne kwan so. Enti ma wɔn agyapade wɔ wɔn papa nuanom mu. Ma wɔn papa agyapade mmedi wɔn nsam.+ 8 Na ka kyerɛ Israelfo no sɛ, ‘Sɛ ɔbarima bi wu na onni ɔbabarima a, momfa n’agyapade mma ne babea. 9 Sɛ onni ɔbabea a, ɛnde momfa n’agyapade mma ne nuabarimanom. 10 Na sɛ onni nuabarimanom a, momfa n’agyapade mma ne papa nuabarimanom. 11 Na sɛ ne papa nni nuabarima biara a, ɛnde momfa n’agyapade no mma ne busuani+ bi a ɔbɛn no. Eyi bɛyɛ atemmusɛm mu mmara ama Israelfo sɛnea Yehowa ahyɛ Mose no.’” 12 Afei Yehowa ka kyerɛɛ Mose sɛ: “Foro kɔ Abarim+ bepɔw so kɔhwɛ asase a mede bɛma Israelfo no.+ 13 Sɛ wohwɛ wie a, wobesie wo akɔka wo nkurɔfo ho+ sɛnea wosiee wo nua Aaron no,+ 14 efisɛ moyɛɛ m’asɛm ho asoɔden wɔ Sina sare so, na bere a asafo no hamee+ wɔ nsu a ɛwɔ wɔn anim ho no, moanyɛ me kronkron.+ Nsu yi ne Meriba+ a ɛwɔ Kades+ wɔ Sina sare so+ no.” 15 Ɛnna Mose ka kyerɛɛ Yehowa sɛ: 16 “Yehowa, Onyankopɔn a woma honam nyinaa+ honhom,+ paw obi ma onni asafo yi anim,+ 17 obi a obedi wɔn anim de wɔn akɔ na wadi wɔn anim de wɔn aba, nea ɔde wɔn befi adi na ɔde wɔn aba mu,+ na Yehowa asafo no anyɛ sɛ nguan a wonni ɔhwɛfo.”+ 18 Enti Yehowa ka kyerɛɛ Mose sɛ: “Frɛ Nun ba Yosua, ɔbarima a honhom+ ahyɛ no mã no, na fa wo nsa gu no so.+ 19 Afei fa no begyina ɔsɔfo Eleasar ne asafo no nyinaa anim, na yɛ no ɔkannifo wɔ wɔn nyinaa anim.+ 20 Na fa w’anuonyam no bi ma no+ na Israel asafo no nyinaa ntie no.+ 21 Ɔsɔfo Eleasar anim na obegyina, na obegyina n’ananmu de Urim*+ abisa+ Yehowa hɔ ade. Sɛ ɔka sɛ wɔnkɔ a wɔbɛkɔ, na ɔka sɛ wɔmmra a wɔbɛba, ɔne Israelfo a wɔka ne ho ne asafo mũ no nyinaa.” 22 Mose yɛɛ nea Yehowa ka kyerɛɛ no no. Na ɔde Yosua begyinaa ɔsɔfo Eleasar+ ne asafo no nyinaa anim, 23 na ɔde ne nsa guu no so yɛɛ no ɔkannifo+ sɛnea Yehowa nam Mose so kae no.+


Yohane I 4 - Nkwa Asem (NA-TWI) | Biblica\nYohane I 4 - Nkwa Asem (NA-TWI)\nYohane I 4\nNkyerɛkyerɛ pa ne nkyerɛkyerɛ bɔne\n1Me nuanom adɔfo, munnnye wɔn a wɔka se wɔwɔ Honhom no nyinaa nni. Mmom monsɔ nhwɛ nhu sɛ honhom a wɔwɔ no fi Onyankopɔn anaa. Efisɛ, atoro adiyifo bebree ahwete. 2 Ɔkwan a wubetumi afa so ahu sɛ obi wɔ Onyankopɔn Honhom no ne sɛ, ɔbɛpae mu aka se, Yesu Kristo, a ɔbae sɛ onipa no, wɔ Honhom a efi Onyankopɔn. 3 Na nea ɔnka saa mfa Yesu ho no nni Honhom a efi Onyankopɔn. Saa Honhom no yɛ Kristo tamfo. Motee sɛ saa na ɛbɛba nanso ɛwɔ wiase ha dedaw.\n4 Me mma, moyɛ Onyankopɔn abusuafo na moadi atoro adiyifo no so, efisɛ, Honhom a ɛwɔ mo mu no wɔ tumi sen Honhom a ɛwɔ wɔn a wɔyɛ wiasefo no mu no. 5 Wɔka nsɛm a ɛfa wiase ho ma wiase tie efisɛ, wɔyɛ wiasefo. 6 Nanso yɛn de, yɛyɛ Onyankopɔn nkurɔfo. Obiara a onim Onyankopɔn no tie yɛn. Na obiara a ɔnyɛ Onyankopɔn nipa no ntie yɛn. Eyi nko ara ne ɔkwan a yɛnam so akyerɛ nokware Honhom ne atoro Honhom mu.\nOnyankopɔn yɛ ɔdɔ\n7 Anuanom, momma yɛnnodɔ yɛn ho efisɛ, ɔdɔ fi Onyankopɔn. Obi a ɔwɔ ɔdɔ no yɛ Onyankopɔn ba na onim Onyankopɔn nso. 8 Obi a onni ɔdɔ no nnim Onyankopɔn efisɛ, Onyankopɔn yɛ ɔdɔ.\n9 Ɔkwan a Onyankopɔn nam so da ne dɔ adi kyerɛ yɛn ne no. Ɔsomaa ne Ba koro no baa wiase, sɛnea yɛbɛfa ne so anya nkwa. 10 Saa na ɔdɔ te. Ɛnkyerɛ sɛ yɛdɔ Onyankopɔn na mmom ɔno na ɔdɔ yɛn nti na ɔsomaa ne Ba sɛ yɛmfa ne so na wɔde yɛn bɔne akyɛ yɛn.\n11 Anuanom adɔfo, sɛ saa na Onyankopɔn dɔ yɛn a, na ɛkyerɛ sɛ, ɛsɛ sɛ yɛdodɔ yɛn ho. 12 Obiara nhuu Onyankopɔn da. Sɛ yɛdodɔ yɛn ho a, na Onyankopɔn te yɛn mu na ne dɔ no ayɛ pɛpɛɛpɛ wɔ yɛn mu. 13 Eyi na ɛma yehu pefee sɛ yɛte Onyankopɔn mu na ɔno nso te yɛn mu. Wama yɛn ne Honhom. 14 Na yɛahu na yɛaka akyerɛ afoforo se Agya no somaa ne Ba ma ɔbɛyɛɛ wiase Agyenkwa. 15 Obiara a ɔpae mu ka se Yesu yɛ Onyankopɔn Ba no, Onyankopɔn te ne mu na ɔno nso te Onyankopɔn mu.\n16 Na yɛn ankasa nim na yegye Onyankopɔn dɔ a ɔde dɔ yɛn no di. Onyankopɔn yɛ ɔdɔ na obiara a ɔte ɔdɔ mu no te Onyankopɔn mu na Onyankopɔn nso te ne mu. 17 Ɛsɛ sɛ ɔdɔ yɛ pɛ wɔ yɛn mu sɛnea ɛbɛyɛ a yebenya akokoduru Atemmu da no. Na yebenya saa akokoduru no nso, efisɛ, yɛn abrabɔ wɔ wiase ha no te sɛ Kristo de pɛ.\n18 Osuro nni ɔdɔ mu. Ɔdɔ amapa pam ehu nyinaa. Enti obi a osuro no, na ɔdɔ a ɔwɔ no nyɛ pɛ, efisɛ, ehu ne asotwe na ɛnam. 19 Yɛwɔ ɔdɔ, efisɛ, Onyankopɔn na ɔdɔɔ yɛn kan.\n20 Sɛ obi ka se, “Medɔ Onyankopɔn” na ɔtan ne nua a, ɔyɛ ɔtorofo. Na ɔrentumi nnɔ Onyankopɔn a onhuu no da, efisɛ, ne nua a ohu no koraa ɔnnɔ no. 21 Eyi ne mmara a Kristo hyɛ maa yɛn. Nea ɔdɔ Onyankopɔn no, ɛsɛ sɛ ɔdɔ ne nua nso.\nNA-TWI : Yohane I 4


50 Asɛm a Yehowa nam odiyifo Yeremia so kae wɔ Babilon+ ne Kaldeafo+ asase ho ni: 2 “Monka wɔ amanaman no mu, mommɔ no dawuru.+ Momma ahyɛnsode+ so, mommɔ no dawuru. Mommfa hwee nnsie. Monka sɛ, ‘Wɔadi Babilon so nkonim.+ Wɔagu Bel anim ase.+ Ehu aka Merodak. Wɔagu n’ahoni anim ase.+ Ehu aka n’abosom fĩ no.’ 3 Na ɔman bi fi atifi fam aba no so.+ Ama n’asase adan ahodwiriwde na obi rentena mu.+ Nnipa ne afieboa nyinaa aguan.+ Wɔn nyinaa kɔ.”+ 4 “Saa nna no ne saa bere no,”+ Yehowa asɛm ni, “Israelfo ne Yudafo nyinaa bɛba.+ Wɔbɛnantew aba, na wɔreba nyinaa na wɔresu,+ na Yehowa wɔn Nyankopɔn na wɔbɛhwehwɛ no.+ 5 Wobebisa Sion kwan na wɔde wɔn ani akyerɛ hɔ+ aka sɛ, ‘Mommra mma yɛne Yehowa nyɛ daa apam a werɛ remfi da.’+ 6 Me man adan nguan a wɔresã.+ Wɔn ahwɛfo na wɔama wɔafom kwan.+ Wɔama wɔnenam mmepɔw so.+ Wofi bepɔw so kɔ koko so. Wɔn werɛ afi wɔn homebea.+ 7 Wɔn a wohu wɔn nyinaa di wɔn nam,+ na wɔn atamfo ka sɛ,+ ‘Yɛrenni fɔ,+ efisɛ Yehowa na wɔayɛ no bɔne, trenee tenabea+ ne wɔn agyanom anidaso,+ Yehowa no.’” 8 “Munguan mfi Babilon, na mumfi Kaldeafo+ asase so nkɔ; monyɛ sɛ mpapo a wodi nguankuw anim.+ 9 Na merehwanyan aman akɛse asafo afi atifi fam aba Babilon so,+ na wɔbɛhyehyɛ wɔn ho aba ne so.+ Wobefi hɔ adi no so nkonim.+ Wɔn agyan te sɛ dɔmmarima de; wɔn na wɔma nkurɔfo hwere wɔn mma na wɔnkɔ mfa nsapan mma.+ 10 Na Kaldea bɛdan asade.+ Wɔn a wɔfow no nyinaa bɛmee,”+ Yehowa asɛm ni. 11 “Efisɛ bere a mofow m’agyapade no,+ mudii ahurusi,+ na mo ani gyei. Mutiatiaa wɔn so sɛnea nantwibere kumaa tiatia sare momono so,+ na moteɛteɛɛm sɛ apɔnkɔnini.+ 12 Animguase kɛse aka mo maame.+ Nea ɔwoo mo no nsa asi fam.+ Hwɛ! Wayɛ ɔman a mfaso nni so koraa wɔ amanaman mu; wadan sare pradada ne asase a nsu nni so.+ 13 Yehowa abufuw nti, obi rentena mu,+ na n’afã nyinaa bɛdan amamfõ.+ Obiara a obetwam Babilon de ahodwiriw bɛhwɛ na wabɔ hwirema, n’amanehunu no nyinaa nti.+ 14 “Monhyehyɛ mo ho nkɔ Babilon so wɔ afã nyinaa,+ mo a mukuntun agyan mu nyinaa.+ Montow agyan nkɔ no so.+ Munnnyaw agyan no bi efisɛ wɔayɛ Yehowa bɔne.+ 15 Monhyɛn ɔko ntorobɛnto ngu no so wɔ afã nyinaa.+ Wama ne nsa so.+ N’adum abubu. Wɔadwiriw n’afasu agu.+ Efisɛ ɛyɛ Yehowa aweredi.+ Montɔ ne so were. Sɛnea wayɛ nkurɔfo no, saa na momfa nyɛ no.+ 16 Muntwa ogufo ne nea okura kantankrankyi otwabere no mfi Babilon.+ Atirimɔden nkrante nti, wɔde wɔn ani bɛkyerɛ wɔn nkurɔfo mu, na obiara aguan akɔ n’asase so.+ 17 “Israel yɛ oguan a wayera.+ Agyata na wɔapam no.+ Nea edi kan, Asiria hene tetew ne mu,+ na akyiri yi, Babilon hene Nebukadresar bobɔɔ ne nnompe mu.+ 18 Enti nea asafo Yehowa, Israel Nyankopɔn aka ni, ‘Hwɛ, metu m’ani asi Babilon hene ne n’asase so sɛnea mituu m’ani sii Asiria hene so no.+ 19 Na mɛsan de Israel aba n’adidibea,+ na obedidi wɔ Karmel+ ne Basan.+ Na ne kra bedidi amee wɔ Efraim+ ne Gilead+ mmepɔw so.’” 20 “Saa nna no ne saa bere no,”+ Yehowa asɛm ni, “wɔbɛhwehwɛ Israel mmarato+ na wɔrenhu; wɔbɛhwehwɛ Yuda bɔne,+ na wɔrenhu, efisɛ wɔn a mɛma wɔaka no, mede wɔn bɔne befiri wɔn.”+ 21 “Tu Merataim asase no so sa,+ kɔ no so na kɔ Pekodfo+ so. Fa okunkɛse ne ɔsɛe pasaa di wɔn akyi,” Yehowa asɛm ni, “na yɛ nea mahyɛ wo nyinaa.+ 22 Ɔko gyegyeegye ne ɔsɛe kɛse wɔ asase no so.+ 23 O hwɛ sɛnea wɔatwa asase nyinaa asae+ no akyene na abubu!+ O hwɛ sɛnea Babilon adan ahodwiriwde amanaman no mu!+ 24 O Babilon, masum wo afiri ma ayi wo, nanso woanhu.+ Wɔabɛto wo, na wɔakyere wo, efisɛ Yehowa na wo ne no adi asi.+ 25 “Yehowa abue n’adekoradan, na wayi n’abufuw akode adi.+ Efisɛ Awurade Tumfoɔ,+ asafo Yehowa wɔ adwuma bi yɛ wɔ Kaldeafo asase so.+ 26 Mumfi akyirikyiri mmra no so.+ Mummue n’aduankoradan.+ Mommoaboa ano sɛ awi+ na monsɛe no.+ Mommma biribiara nnka mmma no.+ 27 Munkunkum n’anantwinini nkumaa nyinaa.+ Momma wɔnkɔ okum mu.+ Wonnue, efisɛ wɔn bere aso, wɔn akontaabu da no!+ 28 “Wɔate aguanfo ne wɔn a wɔreguan fi Babilon asase so no nnyigyei,+ na wɔrekɔka Yehowa yɛn Nyankopɔn aweredi+ ne n’asɔrefie ho aweredi+ wɔ Sion. 29 “Momfrɛfrɛ agyantofo ne wɔn a wokuntun tadua mu nyinaa nkɔ Babilon so.+ Mommɔ ne ho nsra nhyia. Mommma obiara nnguan.+ Muntua no ka sɛnea ne nneyɛe te.+ Sɛnea wayɛ nkurɔfo no, saa na momfa nyɛ no,+ efisɛ wadi Yehowa, Israel Kronkronni no so ahantansɛm.+ 30 Enti ne mmerante bɛtotɔ ne mmɔnten so,+ na ne mmarima a wɔkɔ ɔsa nyinaa bɛyɛ dinn ɛda no,”+ asafo Yehowa asɛm ni. 31 Awurade Tumfoɔ,+ asafo Yehowa asɛm ni: “Hwɛ! me ne wo anya,+ O Ɔhantanni,+ efisɛ wo da bɛba bere a metu m’ani asi wo so no. 32 Ɔhantanni no behintiw ahwe ase,+ na ɔrennya obi mma no so.+ Na mede ogya bɛto ne nkurow mu, na ɛbɛhyew atwa ne ho nyinaa ahyia.”+ 33 Nea asafo Yehowa aka ni: “Wɔafa Israelfo ne Yudafo nyinaa nnommum, na wɔhyɛ wɔn so. Wɔn a wɔde wɔn ayɛ nnommum no kurakura wɔn mu,+ na wɔmpɛ sɛ wogyaa wɔn.+ 34 Wɔn Gyefo no ho yɛ den,+ na asafo Yehowa ne ne din.+ Odi na obedi wɔn asɛm ama wɔn+ na wama asase no ahome,+ na wahyɛ Babilonfo ahometew.”+ 35 “Nkrante reba Kaldeafo so,”+ Yehowa asɛm ni, “ne Babilonfo+ ne wɔn mpanyimfo+ ne wɔn anyansafo+ so. 36 Nkrante reba wɔn a wɔka nsɛnhunu so,+ na wɔbɛyɛ sɛ nkwaseafo.+ Nkrante reba ne nnɔmmarima so,+ na wɔbɛbɔ hu.+ 37 Nkrante reba wɔn apɔnkɔ+ ne wɔn ko nteaseɛnam ne firamanfiramanfo a wɔwɔ wɔn mu no nyinaa so,+ na wɔbɛdan mmea.+ Nkrante reba wɔn ademude so, na nkurɔfo bɛfow wɔn.+ 38 Wɔn nsu bɛsɛe na ayow.+ Efisɛ ɛyɛ ahoni+ asase, na wɔn anisoadehu a ɛyɛ hu no nti, wɔbɛyɛ sɛ abɔdamfo. 39 Ɛno nti kwayow so mmoa ne mmoa a wɔpa so na ɛbɛtena hɔ, na nsohori nso atena hɔ.+ Obi rentena hɔ bio, na ɛrentena hɔ bio, awo ntoatoaso nyinaa mu.”+ 40 “Sɛnea Onyankopɔn butuw Sodom ne Gomora+ ne ɛho nkurow+ no,” Yehowa asɛm ni, “saa ara na obiara rentena hɔ, na ɔdesani biara rensoɛ hɔ.+ 41 “Hwɛ! Ɔman bi fi atifi fam reba; wɔbɛhwanyan ɔman kɛse+ ne ahene akɛse+ afi akyirikyiri asase so aba.+ 42 Wokurakura agyan ne peaw.+ Wɔn tirim yɛ den na wɔrenhu obiara mmɔbɔ.+ Wɔn nnyigyei te sɛ ɛpo a ɛrehuru,+ na wɔbɛtenatena apɔnkɔ so;+ wɔayɛ krado sɛ onipa biako, na wɔne wo rebɛko, O Babilon babea.+ 43 “Babilon hene ate wɔn ho amanneɛbɔ,+ na ne nsam agow.+ Ne ho guan no! Ɛyaw aso ne mu sɛ ɔbea a ɔrewo.+ 44 “Hwɛ! Obi bɛsɔre sɛ gyata afi Yordan kwaebirentuw no mu aba hintabea hɔ,+ nanso mɛma waguan afi ne mu ntɛm.+ Nea mapaw no na mede no besi no so.+ Hena na ɔte sɛ me?+ Hena na ɔne me bedi asi,+ na hena ne oguanhwɛfo a obetumi agyina m’anim?+ 45 Enti afei, muntie nea Yehowa abɔ ne tirim+ sɛ ɔde bɛyɛ Babilon+ ne nea wasusuw sɛ ɔbɛyɛ Kaldeafo asase no.+ Ampa, wɔbɛtwe nguammaa no ase.+ Ampa, wɔn nti, ɔbɛma wɔn tenabea adan amamfõ.+ 46 Sɛ wɔfa Babilon a, ɛho nnyigyei no bɛma asase awosow,+ na wɔbɛte nteɛm wɔ amanaman no mu.”+


Забур 71 CARS - Nnwom 71 ASCB\n1Ao Awurade, wo mu na me dwane hinta;\n2Wo tenenee no enti, yi me na gye me;\n3Yɛ me nkwagyeɛ botan\nfaako a mɛtumi akɔ daa;\nhyɛ ma wɔmmɛgye me nkwa,\nna wo ne me botan ne mʼaban.\n4Ao me Onyankopɔn, gye me firi amumuyɛfoɔ nsam,\ngye me firi nnebɔneyɛfoɔ ne atirimuɔdenfoɔ nsam.\n5Na woayɛ mʼanidasoɔ, Ao Asafo Awurade,\nmʼahotɔsoɔ firi mʼababunu berɛ mu.\n6Ɛfiri awoɔ mu, mede me ho ato wo so;\nwo na woyii me firii me maame yafunu mu.\n7Mayɛ nhwɛsodeɛ ama bebree,\nnanso wo ne me dwanekɔbea denden.\nmekamfo wʼanimuonyam da mu nyinaa.\n9Nto me ntwene ɛberɛ a mabɔ akɔkoraa;\nmʼahoɔden sa me mu a, nnya me.\n10Ɛfiri sɛ mʼatamfoɔ kasa tia me\nwɔn a wɔtwɛn sɛ wɔbɛkum me no bom pam me tiri so.\n11Wɔka sɛ, “Onyankopɔn agya no mu;\nmomma yɛnti no na yɛnkyere no,\nna obiara nni hɔ a ɔbɛgye no.”\n12Ao Onyankopɔn, mfiri me nkyɛn nkɔ akyiri;\nAo me Onyankopɔn, yɛ ntɛm bɛboa me.\n13Ma wɔn a wɔbɔ me soboɔ no nsɛe animguaseɛ mu;\nwɔn a wɔpɛ sɛ wɔpira me no\nma ahohora ne animguaseɛ nkata wɔn so.\n14Nanso me deɛ, mɛnya anidasoɔ daa;\nmɛkɔ so makamfo wo.\n15Mɛka wo tenenee ho asɛm,\nne wo nkwagyeɛ da mu nyinaa,\nnanso mennim ano.\n16Ao Otumfoɔ Awurade, mɛba abɛpae mu aka wo nnwuma akɛseɛ no;\nmɛpae mu aka wo nko ara tenenee akyerɛ.\n17Ao Onyankopɔn, ɛfiri mʼababunu berɛ na wokyerɛkyerɛɛ me,\nna ɛbɛsi ɛnnɛ yi, meka wʼanwanwadeɛ a woayɛ kyerɛ.\n18Mpo sɛ mebɔ akɔkoraa na mefu dwono a,\nAo Onyankopɔn, nnya me,\nkɔsi sɛ mɛka wo tumi ho asɛm akyerɛ nkyirimma,\n19Ao Onyankopɔn, wo tenenee duru sorosoro,\nwo a woayɛ nneɛma akɛseɛ.\nAo Onyankopɔn, hwan na ɔte sɛ wo?\n20Mmom woama mahunu ɔhaw bebree a ɛyɛ yea;\nna wobɛyi me bio\nafiri asase ase.\n21Wobɛhyɛ me animuonyam bebree\n22Mede sankuo bɛkamfo wo\nAo me Onyankopɔn, wo tenenee enti\nmɛto wʼayɛyi dwom wɔ sankuten so\nAo Israel Kronkronni.\n23Mʼanofafa de anigyeɛ bɛteam\nɛberɛ a meto dwom kamfo woɔ,\n24Me tɛkrɛma bɛka wo tenenee nnwuma\nɛfiri sɛ wɔn a wɔpɛ sɛ wɔha me no\nkɔ animguaseɛ ne basabasayɛ mu.\nASCB : Nnwom 71


Esra 5 | Intanɛt So Bible| Wiase Foforɔ Nkyerɛaseɛ\nYudafo no san fii ase sii asɔrefi no (1-5)\nTatenai de krataa kɔmaa Ɔhene Dario (6-17)\n5 Afei odiyifo Hagai+ ne Ido+ banana odiyifo Sakaria+ kasa kyerɛɛ Yudafo a na wɔwɔ Yuda ne Yerusalem no wɔ Israel Nyankopɔn a na ɔka wɔn ho no din mu. 2 Saa bere no mu na Sealtiel ba Serubabel+ ne Yehosadak ba Yesua+ fii ase sii Onyankopɔn fi+ a ɛwɔ Yerusalem no; ná Onyankopɔn adiyifo no ka wɔn ho reboa wɔn.+ 3 Ɛnna Tatenai a ɔyɛ amrado wɔ Asubɔnten no* agya ne Setar-Bosenai ne wɔn mfɛfo baa wɔn nkyɛn bebisaa wɔn sɛ: “Hena na ɔmaa mo kwan sɛ munsi ofi yi, a mode nnua agyina ɔdan yi?” 4 Na wɔsan ka kyerɛɛ wɔn sɛ: “Mmarima a wɔresi ɔdan yi, mommɔ wɔn din nkyerɛ yɛn.” 5 Nanso na Onyankopɔn ka Yuda mpanyimfo no ho,*+ enti nkurɔfo no ansiw wɔn kwan na mmom wɔtwɛn kosii sɛ wɔbɛkɔ akɔbɔ Dario amanneɛ ma wakyerɛw krataa abɛka asɛm no ho biribi. 6 Krataa a Tatenai a ɔyɛ amrado wɔ Asubɔnten no agya ne Setar-Bosenai ne ne mfɛfo, amansin asoafo a wɔwɔ asuogya hɔ de kɔmaa Ɔhene Dario no mu nsɛm ni; 7 nea wɔkyerɛw kɔmaa no ne sɛ: “Yɛde kɔma Ɔhene Dario: “Asomdwoe nka wo! 8 Ma ɔhene nhu sɛ, yesiim kɔɔ Onyankopɔn kɛse no fi a ɛwɔ Yuda mantam mu no. Yekohui sɛ wɔde abo akɛse resi na wɔde nnua rehyehyɛ afasu no mu. Wɔn ani abere reyɛ adwuma no denneennen na ɛrenya nkɔso. 9 Ɛnna yebisaa wɔn mpanyimfo no sɛ: ‘Hena na ɔmaa mo kwan sɛ munsi ofi yi, a mode nnua agyina ɔdan yi?’+ 10 Afei nso, yebisaa mmarima a wodi wɔn anim no din, sɛnea ɛbɛyɛ a yebetumi akyerɛw abrɛ wo ma woahu. 11 “Nea wɔkae ni: ‘Yɛyɛ ɔsoro ne asaase Nyankopɔn no nkoa, na ofi a mfe pii ni Israel hene kɛse bi si wiei no, ɛno na yɛresan asi bio.+ 12 Esiane sɛ yɛn agyanom hyɛɛ ɔsoro Nyankopɔn no abufuw nti,+ ɔde wɔn hyɛɛ Babilon hene Nebukadnesar,+ Kaldeani no nsa, na odwiriw ofi yi gui,+ na ɔsoaa ɔman no kɔɔ Babilon.+ 13 Nanso Babilon hene Kores afe a edi kan mu no, Ɔhene Kores hyɛɛ mmara sɛ wɔnsan nsi Onyankopɔn fi+ yi. 14 Afei nso, Onyankopɔn fi sika kɔkɔɔ ne dwetɛ nneɛma a Nebukadnesar sesaw fii asɔrefi a na ɛwɔ Yerusalem de kɔɔ Babilon asɔredan mu no,+ Ɔhene Kores yiyi fii Babilon asɔredan no mu de maa ɔbarima bi a wɔfrɛ no Sesbasar*+ a Kores yɛɛ no amrado+ no. 15 Kores ka kyerɛɛ no sɛ: “Fa nneɛma yi kɔ, na fa kogu asɔrefi a ɛwɔ Yerusalem no mu, na ma wonsi Onyankopɔn fi no nsi ne sibea.”+ 16 Enti Sesbasar bae, na ɔbɛtoo Onyankopɔn fi+ a ɛwɔ Yerusalem no fapem; efi saa bere no yegu so resi a yenwiei.’+ 17 “Afei sɛ eye wɔ ɔhene ani so a, ma wɔnhwehwɛ akorade a ɛwɔ ɔhene fi wɔ Babilon no mu nhwɛ sɛ ɛyɛ ampa sɛ Ɔhene Kores hyɛɛ mmara sɛ wɔnsan nsi Onyankopɔn fi no wɔ Yerusalem+ anaa; ma ɔhene nsoma mmɛka gyinae a wasi wɔ asɛm yi ho nkyerɛ yɛn.”\n^ Nt., “Onyankopɔn ani kuu Yuda mpanyimfo no ho.”\n^ Ebetumi aba sɛ ɛyɛ Serubabel a wɔaka ne ho asɛm wɔ Esr 2:2; 3:8 no.


KENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Lunda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Singapore Sign Language Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xhosa Yoruba Zambian Sign Language Zimbabwe Sign Language Zulu\nBeresosɛm Nhoma a Edi Kan 28:1-21\nDawid kaa asɔrefi a wobesi no ho asɛm kyerɛɛ ɔman no (1-8)\nƆmaa Solomon akwankyerɛ ne ɔdan no ho plan (9-21)\n28 Dawid boaboaa Israel mpanyimfo nyinaa ano wɔ Yerusalem; mmusuakuw mpanyimfo, akuwakuw a wɔsom ɔhene no so mpanyimfo, apem apem ne ɔhaha so mpanyimfo,+ mpanyimfo a wɔhwɛ ɔhene ne ne mma nneɛma ne wɔn nyɛmmoa nyinaa so,+ nhenkwaa, akatakyi, ne mmarima akantinka nyinaa.+ 2 Ɛnna Ɔhene Dawid sɔre gyinaa ne nan so kae sɛ: “Me nuanom ne me man, muntie me. Ná ɛda me koma so sɛ mesi ofi a ɛbɛyɛ homebea ama Yehowa apam adaka no na ayɛ yɛn Nyankopɔn nan ntiaso,+ na misiesiee me ho sɛ mesi.+ 3 Nanso nokware Nyankopɔn no ka kyerɛɛ me sɛ, ‘Ɛnyɛ wo na wubesi ofi ama me din;+ woadi ako pii, na woahwie mogya agu.’+ 4 Israel Nyankopɔn Yehowa paw me fii me papa fifo nyinaa mu sɛ menyɛ Israel hene afebɔɔ;+ Yuda na ɔpaw no ɔkannifo,+ na Yuda abusua mu nso, ɔpaw me papa fi,+ na me papa mma mu nso, me na ogyee me toom sɛ memmɛyɛ Israel nyinaa hene.+ 5 Me mma nyinaa mu no (mma nso de, Yehowa de pii adom me),+ me ba Solomon na ɔpaw no+ sɛ ɔmmɛtena Yehowa ahenni agua a ɛwɔ Israel no so.+ 6 “Ɔka kyerɛɛ me sɛ, ‘Wo ba Solomon na obesi me fi ne m’adiwo; efisɛ mede no ayɛ me ba, na mɛyɛ n’agya.+ 7 Sɛ osi ne bo pintinn di me mmara nsɛm ne m’atemmusɛm so+ sɛnea ɔreyɛ no nnɛ yi a, me nso mɛma n’ahenni atim afebɔɔ.’+ 8 Enti migyina Israel, Yehowa asafo nyinaa anim, ka wɔ yɛn Nyankopɔn anim sɛ, monhwɛ nni Yehowa mo Nyankopɔn mmara nsɛm nyinaa so pɛpɛɛpɛ, na monhwehwɛ akyi kwan na moanya asaase pa no so atena,+ na mode ayɛ agyapade agyaw mo mma a wobedi mo akyi aba no daa. 9 “Na wo, me ba Solomon, hu Onyankopɔn a wo papa som no no, na fa koma a edi mu ne ɔkra* mu anigye* som no;+ efisɛ Yehowa hwehwɛ koma nyinaa mu,+ na yɛn tirim adwene nyinaa, ohu.+ Sɛ wohwehwɛ no a, ɔbɛma woahu no,+ na sɛ wugyaw no a, ɔbɛtow wo akyene koraa.+ 10 Hwɛ, Yehowa na wapaw wo sɛ si ofi ma ɛnyɛ tenabea kronkron. Nya akokoduru na fi adwuma no ase.” 11 Afei Dawid de abantenten+ no ne ɛho adan, n’adekora adan, n’abansoro mpia, mpia foforo, ne mpata mmuaso dan*+ no ho plan maa ne ba Solomon.+ 12 Ɔde biribiara a Onyankopɔn nam honhom so de maa no ho plan maa no: Yehowa fi adiwo,+ adidibea a ɛwowɔ ho nyinaa, nokware Nyankopɔn no fi akorae, ne akorae a wɔde nneɛma a wɔayɛ no kronkron*+ gu hɔ no; 13 ɛne akwankyerɛ a ɛfa asɔfo ne Lewifo nkyekyɛm ho,+ ne Yehowa fi adwuma nyinaa, ne nneɛma a wɔde yɛ adwuma wɔ Yehowa fi nyinaa; 14 ɛne sika kɔkɔɔ dodow a wɔnkari, sika kɔkɔɔ a wɔmfa nyɛ ɔsom ho nneɛma nyinaa, ne dwetɛ de a wɔnkari mfa nyɛ ɔsom ho nneɛma nyinaa; 15 ɛne sika kɔkɔɔ dodow a wɔnkari mfa nyɛ sika nkaneadua+ ne ɛho sika nkanea, sɛnea sika kaneadua ne sika kanea biara mu duru te; ɛne dwetɛ dodow a wɔnkari mfa nyɛ nkaneadua ne ɛho nkanea, sɛnea wɔde kaneadua biara bɛyɛ adwuma; 16 ɛne sika kɔkɔɔ dodow a wɔnkari mfa nyɛ apon a wɔhyehyɛ paanoo a wɔde taataa so no* wɔ so,+ ne dwetɛ dodow a wɔmfa nyɛ dwetɛ apon; 17 ɛne adinam ne nkankyee ne nkuruwa akɛse a wɔde sika kɔkɔɔ amapa ayeyɛ ne sika kɔkɔɔ nkankyee nketewa,+ sɛnea kankyee biara mu duru te, ne dwetɛ nkankyee nketewa, sɛnea kankyee biara mu duru te; 18 ɛne sika kɔkɔɔ amapa dodow a wɔmfa nyɛ aduhuam afɔremuka no,+ ne sika kɔkɔɔ kerubim+ a wɔatrɛtrɛw wɔn ntaban mu akata Yehowa apam adaka so a wogyina hɔ ma teaseɛnam no.+ 19 Dawid kae sɛ: “Yehowa nsa wɔ me so, na ɔmaa me nhumu de kyerɛw ɔdan no ho nneɛma nyinaa too hɔ sɛnea ɛho plan te.”+ 20 Ɛnna Dawid ka kyerɛɛ ne ba Solomon sɛ: “Nya akokoduru na ma wo ho nyɛ den na fi adwuma no ase. Nsuro, na mmɔ hu, efisɛ Yehowa Nyankopɔn, me Nyankopɔn no ka wo ho.+ Ɔrempa wo na ɔrennyaw wo+ kosi sɛ wubewie Yehowa fi adwuma no nyinaa. 21 Na asɔfo ne Lewifo a wɔakyekyɛ wɔn mu no+ aboa wɔn ho sɛ wɔbɛba abɛyɛ wɔn adwuma wɔ nokware Nyankopɔn no fi hɔ. Obiara a ɔwɔ adwuma biara ho nimdeɛ no, ofi ne koma mu bɛba abɛboa wo,+ na mpanyimfo+ ne ɔman no nyinaa bedi wo nsɛm nyinaa so.”\n^ Anaa “ɔkra a ɛpɛ.”\n^ Anaa “bɔne ho mpata dan.”\n^ Anaa “nneɛma a wɔahyira so.”


אגרת פולוס השליח אל-הפיליפיים 4 HHH - Filipifoɔ 4 ASCB\n1Enti, anuanom, medɔ mo na mʼani agyina mo. Moama me ho asane me enti me nso mede mo hoahoa me ho. Adɔfonom, saa na ɛsɛ sɛ mogyina pintinn wɔ Awurade mu.\n2Euodia ne Sintike, mesrɛ mo, montena ase sɛ anuanom wɔ Awurade mu. 3Na wo nso a woka me ho a megye wo di no, mepɛ sɛ woboa saa mmaa yi, ɛfiri sɛ, wɔde wɔn ahoɔden nyinaa aboa me ama Asɛmpa no mu atrɛ a Klemens ne mʼahokafoɔ bi a wɔn din hyɛ Onyankopɔn nkwa nwoma no mu no nso ka ho.\n4Meka ti mu bio sɛ daa monnya ahosɛpɛ wɔ Awurade mu; mo ho nsɛpɛ mo. 5Mommrɛ mo ho ase mma nnipa nyinaa. Ɛrenkyɛre, Awurade bɛba. 6Mommma biribiara nha mo. Daa, mo nkotosrɛ ne aseda mpaeɛbɔ nyinaa mu no, momma mo adesrɛ nnuru Onyankopɔn anim. 7Na Onyankopɔn asomdwoeɛ a ɛtra adeɛ nyinaa so no bɛhwɛ mo akoma ne mo adwene so wɔ Kristo Yesu mu.\n8Anuanom, asɛm a mede rewie ne sɛ, deɛ ɛyɛ nokorɛ, deɛ ɛwɔ animuonyam, deɛ ɛtene, deɛ ɛho teɛ, deɛ ɛwɔ ɔdɔ, deɛ ɛwɔ din pa, sɛ ɔbra pa bi wɔ hɔ a, sɛ ayɛyie bi wɔ hɔ a, saa nneɛma yi ho na monnwene. 9Deɛ moasua na moanya afiri me nkyɛn wɔ nsɛm ne nneyɛeɛ mu no na monyɛ. Na Onyankopɔn a ɔma yɛn asomdwoeɛ no bɛka mo ho.\n10Mʼani gye wɔ Awurade mu sɛ afei deɛ moakyerɛ ɔdɔ a mode dɔ me. Ɛyɛ nokorɛ sɛ modɔ me deɛ, nanso na monnya ho ɛkwan nkyerɛ saa. 11Menka saa asɛm yi nkyerɛ sɛ ahia me, ɛfiri sɛ, me suahunu enti tebea biara a mekɔ mu no, ɛnha me. 12Menim ohia, nim ahonya, Masua saa ahintasɛm yi enti baabiara ne ɛberɛ biara, sɛ ɛkɔm de me anaa mamee, sɛ mewɔ bebree anaa kakra bi no, mepɛ no saa ara. 13Ahoɔden a Kristo de ma me no enti, metumi gyina tebea biara ano.\n14Ɛyɛ sɛ moboaa me wɔ mʼamanehunu mu. 15Mo Filipifoɔ no ankasa nim pefee sɛ ɛberɛ a mefirii Makedonia a na merefiti Asɛmpa no ka no ase no, mo nko ara ne asafo a moboaa me. Mo nko ara ne asafo a mo ne me kyɛɛ mo ahonyadeɛ. 16Mewɔ Tesalonika no, ɛberɛ biara a biribi ho bɛhia me no, mode brɛ me. 17Ɛnyɛ sɛ ɔpɛ na na mepɛ sɛ menya akyɛdeɛ na mmom, nhyira a mobɛnya wɔ mu na na mepɛ sɛ mehunu. 18Me nsa aka biribiara a mode abrɛ me ma aboro so. Afei a Epafrodito de akyɛdeɛ no nyinaa abrɛ me yi, me nsa aka biribiara a ɛho hia me. Yeinom te sɛ afɔrebɔdeɛ hwamhwam a wɔbɔ ma Onyankopɔn, na ɔgye, na nʼani sɔ. 19Me Onyankopɔn firi ne nnepa a ɔwɔ wɔ Kristo Yesu mu bɛma mo deɛ ɛhia mo nyinaa.\n20Animuonyam nka yɛn Agya Onyankopɔn daa daa. Amen.\n21Mekyea ahotefoɔ no wɔ Kristo Yesu mu.\nAnuanom a wɔne me wɔ ha no nso kyea mo.\n22Ahotefoɔ no nyinaa kyea mo; ne titire no, Ɔhempɔn Kaesare fiefoɔ.\n23Awurade Yesu Kristo adom nka mo nyinaa.\nASCB : Filipifoɔ 4


Zika atiridii - Wikipedia\nZika atiridii (a wͻsan frε no Zika mmoawa yare yε yare a nea εde ba ne Zika mmoawa.Wͻn a wonya yare yi dodow no ara ntaa nnya εho nsεnkyerεnne, nanso mpεn pii no εda ne ho adi bͻkͻͻ na ebetumi asε ntontom atiridii.Nsεnkyerεnne no bi ne ahoͻhyew, ani a ayε kͻkͻͻ, dompe mu yaw, tipae, ne nsawansawa.Mpεn pii no, εho nsεnkyerεnne ntaa nni nnansͻnWͻ yare no mfiase mu no, εmmaa obi nhweree ne nkwa ε.Wͻde yare yi abata Guillain–Barré yare(GBS) ho.\nNea εde Zika atiridii ba titiriw ne ntontom a εyε Aedes de a waka obi no.Ebetumi nso atrεw denam nna mu yare a εnam nna mu trεw fi barima ho de ma wͻn a ͻne wͻn da na ebetumi atrεw nso denam mogya a wͻde ma mu. Wͻn a wͻanyinsεn a wͻanya bi betumi de ama wͻn mma na wͻde abata nyinsεn a εsεe ho ne ti a εyε ketewaa. Wͻyε yare yi mu nhwehwεmu denam mogya, dwensͻ, anaa ntasu mu a wͻhwehwε sε wobehu Zika mmoawa no anaa RNAbere a nipa no yare.\nWosiw ano denam ntontom a εde ba a wokunkum wͻn wͻ mmeae a yare no wͻ ne kͻndͻm a wͻde di dwuma wͻ nna mu so. Mmͻden a wͻbͻ de siw ntontom yi kwan ne nnuru a εpam ntummoa, ntade a wͻhyε, ntama a εpam ntontom, ne nsu a εtaataa hͻ a woyi fi hͻ. Wonni nsu a εko tia yare ma eyi. Akwanhosan ho adwumayεfo hyε nyansa sε mmea a wͻwͻ mmeae a yare Zika mmoawa a aba (afe 2015 de ba) kosi 2016 Zika a aba besusuw ho sε wͻbεtwe nyinsεn akͻ akyiri na wͻn a wͻanyinsεn nso nnkͻ mmeae yi. Bere a wonni ayaresa pͻtee no, paracetamol(acetaminophen) betumi aboa adwudwo ano. Mpεn pii no, εho nhia sε obi da ayaresabea.\nWodii kan huu mmoawa a εde yare yi ba wͻ afe 1947 mu. Yare yi a edii kan bae a wͻayε ho kyerεwtohͻ sii wͻ afe 2007 wͻ Micronesia aman mu. Ebedu Ɔpεpͻn afe 2016 mu no, na yare no wͻ amantam aduonu wͻ Amεrika amanmu. Wonim sε asi wͻ Afrika, Asia, ne Pacific amantam nso mu. Esiane sε yare no bae wͻ Brazil wͻ afe 2015 mu nti, Wiase Akwanhosan Ahyehyεde akyerε sε εyεAman nyinaa Akwanhosan ho asεm a egye Ntεmpε wͻ Ogyefo afe 2016 mu.\nRetrieved from "https://ak.wikipedia.org/w/index.php?title=Zika_atiridii&oldid=21190"\nThis page was last edited on 23 Ɛbɔ 2019, at 03:48.


Yeriko fasu dwiriw gui (1-21)\nWɔankum Rahab ne n’abusua (22-27)\n6 Yeriko de, Israelfo no nti, na wɔato kurow no mu abram akyi; obi nkɔ, na obi mma.+ 2 Na Yehowa ka kyerɛɛ Yosua sɛ: “Hwɛ, mede Yeriko ne ne hene ne ne mmarima a wonim ko yiye no ahyɛ wo nsa.+ 3 Enti mmarima a mokɔ ɔko no nyinaa, monnantew* ntwa kurow no ho nhyia; muntwa kurow no ho nhyia pɛnkoro. Monyɛ saa ara nnansia. 4 Ma asɔfo baason mfa nguan mmɛn ason nni Adaka no anim. Na da a ɛto so ason no, muntwa kurow no ho nhyia mpɛn ason, na asɔfo no nhyɛn mmɛn no.+ 5 Sɛ wɔbɔ abɛn* no na mote abɛn no nnyigyei* pɛ, ɔman no nyinaa nteɛm denneennen, na kurow no fasu nyinaa bedwiriw agu.+ Ɛba saa a, ɔman no mmɔ nwura kurow no mu; obiara nkɔ n’anim tee.” 6 Enti Nun ba Yosua frɛfrɛɛ asɔfo no behyiae, na ɔka kyerɛɛ wɔn sɛ: “Momfa apam adaka no, na asɔfo baason mfa nguan mmɛn ason nni Yehowa Adaka no anim.”+ 7 Afei ɔka kyerɛɛ ɔman no sɛ: “Monkɔ nkɔnantew* ntwa kurow no ho nhyia, na asraafo+ a wokurakura akode no nni Yehowa Adaka no anim.” 8 Sɛnea Yosua ka kyerɛɛ ɔman no, asɔfo baason a wokurakura nguan mmɛn ason wɔ Yehowa anim no bedii anim hyɛn mmɛn no, na Yehowa apam adaka no dii wɔn akyi. 9 Asraafo a wokurakura akode no dii asɔfo a wɔrehyɛn mmɛn no anim, na asraafo a wɔbɔ kyidɔm* no nso dii Adaka no akyi bere a asɔfo no gu so rehyɛn mmɛn no. 10 Ná Yosua aka akyerɛ ɔman no sɛ: “Monnteɛm na mommma obi nnte mo nne. Mummmue mo ano nnka biribiara kosi da a mɛka akyerɛ mo sɛ, ‘Monteɛm!’ ansa na moateɛm.” 11 Na ɔma wɔde Yehowa Adaka no twaa kurow no ho hyiae. Wotwaa ho hyiae pɛnkoro, na wɔsan kɔɔ wɔn asoɛe kɔdae. 12 Ade kyee no, Yosua sɔree anɔpatutuutu, na asɔfo no faa Yehowa Adaka no.+ 13 Ɛnna asɔfo baason a wokurakura nguan mmɛn ason no hyɛn mmɛn no dii Yehowa Adaka no anim; bere a wɔrekɔ nyinaa na wɔrehyɛn. Asraafo a wokurakura akode no nso dii wɔn anim. Afei asraafo a wodi akyi no dii Yehowa Adaka no akyi bere a asɔfo no gu so rehyɛn mmɛn no. 14 Da a ɛto so abien no, wɔnantew* twaa kurow no ho hyiae pɛnkoro, na wɔsan kɔɔ wɔn asoɛe. Wɔyɛɛ saa ara nnansia.+ 15 Da a ɛto so ason no, anɔpatutuutu a anim retetew no ara na wɔsɔree, na wɔnantew* twaa kurow no ho hyiae saa ara mpɛn ason. Saa da no nko ara na wɔnantew twaa kurow no ho hyiae mpɛn ason.+ 16 Eduu nea ɛto so ason so no, asɔfo no hyɛn mmɛn no, na Yosua ka kyerɛɛ ɔman no sɛ: “Monteɛm,+ efisɛ Yehowa de kurow no ama mo! 17 Ɛsɛ sɛ mosɛe kurow no ne biribiara a ɛwom;+ ne nyinaa yɛ Yehowa dea. Tuutuuni Rahab+ nko ara na ɛnsɛ sɛ mode mo nsa ka no, ɔno ne wɔn a wɔka ne ho wɔ ofie hɔ nyinaa, efisɛ ɔde nnipa a yɛsomaa wɔn no siei.+ 18 Montwe mo ho mfi biribiara a ɛsɛ sɛ mosɛe no ho,+ na mo kɔn annɔ, na moamfa nneɛma a ɛsɛ sɛ mosɛe no no bi,+ na Israel asoɛe no ammɛyɛ biribi a ɛfata sɛ wɔsɛe no, na ankɔfa ɔhaw* biara amma so.+ 19 Dwetɛ ne sika kɔkɔɔ ne nneɛma a wɔde kɔbere ne dade ayɛ nyinaa de, ɛyɛ kronkron ma Yehowa.+ Ɛsɛ sɛ ne nyinaa kɔ Yehowa adekoradan mu.”+ 20 Afei wɔhyɛn mmɛn no, na ɔman no teɛɛm.+ Bere a ɔman no tee abɛn no a wɔteɛɛm denneennen pɛ, ɔfasu no nyinaa dwiriw guu fam.+ Afei wɔbɔ wuraa kurow no mu; obiara kɔɔ n’anim tee, na wɔfaa kurow no. 21 Wɔde sekan sɛee biribiara a ɛwɔ kurow no mu, mmea ne mmarima, mpanyin ne mmofra, anantwi ne nguan ne mfurum.+ 22 Na Yosua ka kyerɛɛ mmarima baanu a wɔkɔhwɛɛ asaase no sɛ: “Monkɔ tuutuuni bea no fi nkɔfa ɔno ne wɔn a wɔka ne ho nyinaa mfi hɔ, sɛnea mokaa no ntam no.”+ 23 Enti mmerante a wɔkɔhwɛɛ kurow no kɔfaa Rahab ne ne papa ne ne maame ne ne nua mmarima ne wɔn a wɔka ne ho nyinaa fii hɔ, kyerɛ sɛ, wɔde n’abusuafo nyinaa fii hɔ.+ Wɔde wɔn baa Israelfo asoɛe no akyi dwoodwoo. 24 Afei wɔde ogya hyew kurow no ne emu nneɛma nyinaa. Nanso dwetɛ ne sika kɔkɔɔ ne nneɛma a wɔde kɔbere ne dade ayɛ no de, wɔde kɔɔ Yehowa fi adekoradan mu.+ 25 Tuutuuni Rahab ne ne papa fifo ne wɔn a wɔwɔ ne nkyɛn no nko ara na Yosua ankum wɔn,+ na ɔte Israelfo mu besi nnɛ,+ efisɛ ɔde nnipa a Yosua somaa wɔn ma wɔkɔhwɛɛ Yeriko no siei.+ 26 Saa bere no, Yosua kaa ntam sɛ:* “Obiara a ɔbɛkyekye Yeriko kurow yi, nnome nka no wɔ Yehowa anim. Sɛ ɔto kurow no fapem a, ne ba panyin bewu, na osisi n’apon a, ne ba kumaa bewu.”+ 27 Enti Yehowa gyinaa Yosua akyi,+ na Yosua din* trɛwee wɔ asaase nyinaa so.+\n^ Anaa “mommɔ nsra.”\n^ Anaa “nnyigyei tenten.”\n^ Anaa “nkɔbɔ nsra.”\n^ Anaa “wɔbɔɔ nsra.”\n^ Anaa “amane; mmusu.”\n^ Ebetumi nso akyerɛ, “ɔmaa ɔman no kaa ntam sɛ.”\n^ Ebetumi nso akyerɛ, “Yehowa din.”


ሐዋርያት ሥራ 11 NASV – Asomafoɔ 11 ASCB | Biblica\nሐዋርያት ሥራ 11 NASV – Asomafoɔ 11 ASCB\n1Asomafoɔ ne agyidifoɔ a wɔwɔ Yudea nyinaa tee sɛ amanamanmufoɔ no nso agye Onyankopɔn asɛm no adi. 2Petro kɔɔ Yerusalem no, Yudafoɔ agyidifoɔ no ne no nyaa akasakasa kaa sɛ, 3“Woakɔ wɔn a wɔnnyɛ twetiatwafoɔ no nkyɛn ne wɔn akɔdidi.”\n4Petro bɔɔ wɔn biribiara a ɛsii no ho amaneɛ sɛ, 5“Na merebɔ mpaeɛ wɔ Yopa na menyaa anisoadehunu. Mehunuu biribi a ɛte sɛ ntoma kɛseɛ a wɔakyekyere nʼafannan sɛ ɛfiri ɔsoro resiane ba fam reba abɛsi me ho. 6Mehwɛɛ mu no, mehunuu ntɔteboa ahodoɔ, mmoa a wɔwea ne wiram nnomaa. 7Afei, nne bi ka kyerɛɛ me sɛ, ‘Petro! Sɔre! Kum na we!’\n8“Mebuaa sɛ, ‘Dabi, Awurade! Mennii biribiara a ɛho nteɛ da.’\n9“Ɛnne no ka kyerɛɛ me bio sɛ, ‘Biribiara a Onyankopɔn ate ho no, nka sɛ ɛho nte.’ 10Saa anisoadehunu yi baa mprɛnsa, na ɛsane kɔɔ ɔsoro.\n11“Saa ɛberɛ no ara mu, nnipa baasa a wɔasoma wɔn firi Kaesarea no bɛduruu efie a na mete mu no mu. 12Honhom Kronkron ka kyerɛɛ me sɛ, menntwentwɛn me nan ase na me ne wɔn nkɔ. Saa agyidifoɔ baasa yi a wɔfiri Yopa no kaa me ho kɔɔ Kaesarea maa yɛn nyinaa kɔɔ Kornelio efie. 13Ɔkaa sɛdeɛ ɔhunuu ɔsoro ɔbɔfoɔ wɔ ne fie maa ɔbɔfoɔ no ka kyerɛɛ no sɛ, ‘Soma kɔ Yopa kɔfrɛ ɔbarima bi a ne din de Simon Petro no. 14Ɔno na ɔbɛka nsɛm a ɛbɛgye wo ne wo fiefoɔ nyinaa nkwa akyerɛ mo.’\n15“Ɛberɛ a mehyɛɛ aseɛ kasaeɛ no, Honhom Kronkron baa wɔn so sɛdeɛ yɛn nso ahyɛaseɛ no, ɛbaa yɛn so no ara pɛ. 16Ɛhɔ ara mekaee asɛm a Awurade kaa sɛ, ‘Yohane de nsuo na ɛbɔɔ asu na mo de, wɔde Honhom Kronkron na ɛbɛbɔ mo asu’ no. 17Sɛ Onyankopɔn ama wɔn akyɛdeɛ a ɛberɛ a yɛgyee Awurade Yesu Kristo diiɛ no ɔmaa yɛn bi no a, ɛnneɛ me sɛɛ ne hwan a mɛsi Onyankopɔn kwan.”\n18Wɔtee saa asɛm yi no, wɔgyaee wɔn nsɛmmisa no yii Awurade ayɛ sɛ, “Afei, deɛ Onyankopɔn ama ho kwan ama amanamanmufoɔ anya adwensakyera a ɛde wɔn bɛkɔ nkwagyeɛ mu.”\n19Wɔkumm Stefano no, wɔtaa agyidifoɔ no maa wɔbɔ hweteeɛ, Wɔn mu bi kyinkyini kɔduruu Foinike, ne Kipro, ne Antiokia a na wɔreka asɛmpa no kyerɛ Yudafoɔ nko ara. 20Agyidifoɔ bi a wɔfiri Kipro ne Kirene kɔɔ Antiokia kɔkaa asɛmpa a ɛfa Awurade Yesu Kristo ho no kyerɛɛ amanamanmufoɔ no. 21Esiane sɛ na Awurade ka wɔn ho no enti, nnipa pii gyee asɛm no diiɛ maa wɔdane baa Awurade nkyɛn.\n22Saa asɛm yi trɛ kɔduruu Yerusalem asafo no mu enti, wɔsomaa Barnaba kɔɔ Antiokia. 23Ɔduruu hɔ a ɔhunuu sɛdeɛ Onyankopɔn ahyira wɔn no, nʼani gyeeɛ maa ɔhyɛɛ wɔn nkuran sɛ, wɔmfiri wɔn akoma nyinaa mu nnye Awurade nni na wɔnni no nokorɛ nso. 24Esiane sɛ na Barnaba yɛ onipa pa a Honhom Kronkron ahyɛ no ma na ɔwɔ gyidie enti, ɛmaa nnipa bebree nam ne so de wɔn ho maa Awurade.\n25Barnaba kɔɔ Tarso kɔhwehwɛɛ Saulo. 26Ɔhunuu no no, ɔde no baa Antiokia. Wɔn baanu tenaa hɔ afe, kyerɛkyerɛɛ nnipa bebree. Antiokia ha na wɔtoo asuafoɔ no din sɛ “Akristofoɔ.”\n27Saa ɛberɛ korɔ yi ara mu, adiyifoɔ bi firi Yerusalem kɔɔ Antiokia. 28Wɔn mu baako a wɔfrɛ no Agabo a Honhom Kronkron ahyɛ no ma no sɔre gyina hyɛɛ nkɔm sɛ, ɛkɔm kɛseɛ bɛba asase nyinaa so. Saa ɛkɔm yi sii ɛberɛ a na Klaudio di adeɛ no. 29Asuafoɔ no yɛɛ adwene sɛ biribiara a obi wɔ no wɔde bɛba na wɔde akɔboa anuanom a wɔwɔ Yudea no. 30Akyɛdeɛ a wɔn nsa kaeɛ no, wɔde somaa Barnaba ne Saulo maa wɔde kɔmaa asafo no mu mpanimfoɔ.\nASCB : Asomafoɔ 11


Numeri 6 | Intanɛt so Bible | Wiase Foforɔ Nkyerɛaseɛ\n6 Yehowa toaa so ka kyerɛɛ Mose sɛ: 2 “Ka kyerɛ Israelfo sɛ, ‘Sɛ ɔbarima anaa ɔbea bi hyɛ bɔ titiriw bi sɛ obetu ne ho asi hɔ ama Yehowa sɛ Nasirini*+ a, 3 ɔntwe ne ho mfi bobesa ne mmosã biara ho. Ɛnsɛ sɛ ɔnom bobesa nyinyanyinya anaa mmosã nyinyanyinya+ anaa bobe mu nsu biara, na ɛnsɛ sɛ odi bobe momono anaa nea awo biara nso. 4 Nna a ɔde bɛtena ase sɛ Nasirini nyinaa, ɛnsɛ sɛ odi bobe ho ade biara, bobe bun oo, ne hono oo, onnni. 5 “Nna a wahyɛ bɔ sɛ ɔbɛyɛ Nasirini no nyinaa ɔnhwɛ na wamfa oyiwan anka ne ti+ kosi sɛ nna a watu ne ho asi hɔ ama Yehowa no bɛba awiei. Ɛsɛ sɛ ogyaw ne ti nhwi+ ma efuw de kyerɛ sɛ ɔyɛ kronkron. 6 Na nna a watu ne ho asi hɔ ama Yehowa no nyinaa ɔnhwɛ na wammɛn efunu* biara.+ 7 Sɛ ne papa anaa ne maame anaa ne nuabarima anaa ne nuabea mpo wu a, ɛnsɛ sɛ ɔma ne ho gu fĩ,+ efisɛ sɛnkyerɛnne a ɛkyerɛ sɛ ɔyɛ Nasirini ma Onyankopɔn no wɔ ne ti so. 8 “‘Nna dodow a ɔyɛ Nasirini no, ɔyɛ kronkron ma Yehowa. 9 Nanso sɛ obi wu tɔ ne nkyɛn+ mpofirim ma sɛnkyerɛnne a ɛwɔ ne ti so sɛ Nasirini no ho gu fĩ a, ɛsɛ sɛ da a obedwira ne ho no oyi ne ti nhwi+ nyinaa. Da a ɛto so ason no na onyi. 10 Na da a ɛto so awotwe no ɔmfa mmuruburuw abien anaa mmorɔnoma mma abien mmrɛ ɔsɔfo no wɔ ahyiae ntamadan no ano.+ 11 Ɔsɔfo no mfa biako mmɔ bɔne ho afɔre+ na ɔmfa biako mmɔ ɔhyew afɔre+ mfa mpata mma no, efisɛ ɔkra a wawu no ama wayɛ bɔne. Na ɔntew ne ti ho mma ɛnyɛ kronn da no ara. 12 Nna a obetu ne ho ama Yehowa sɛ Nasirini+ no nyinaa, ɔntena ase sɛ Nasirini. Afei ɔmfa odwennini kumaa a wadi afe mmɛbɔ asodi afɔre.+ Na nna a edi kan a ɔde tenaa ase sɛ Nasirini no nyinaa ahyew agu, efisɛ wagu ne ho fĩ. 13 “‘Mmara a ɛwɔ hɔ ma Nasirini ni: Sɛ nna a ɔbɛtena ase sɛ Nasirini no ba awiei+ a, wɔmfa no mmra ahyiae ntamadan no ano. 14 Ɔmfa odwennini biako a wadi afe a ɔte apɔw mmɛbɔ ɔhyew afɔre+ mma Yehowa na ɔmfa oguammere biako a wadi afe a ɔte apɔw mmɛbɔ bɔne ho afɔre+ na ɔmfa odwennini biako a ɔte apɔw nso mmɔ asomdwoe afɔre.+ 15 Afei ɔmfa ngo mfra+ esiam muhumuhu+ nyɛ paanoo a mmɔkaw nnim a ɛte sɛ kawa, ne paanoo ntraantraa a mmɔkaw nnim a wɔde ngo asra ho,+ ne aduan+ ne nsã+ a ɔde bɛbɔ afɔre ngu ade mu mmra. 16 Ɔsɔfo no mfa mmra Yehowa anim mmɛbɔ ne bɔne ho afɔre ne ne hyew afɔre+ mma no. 17 Afei ɔmfa odwennini no ne paanoo a mmɔkaw nnim no mmɔ asomdwoe afɔre+ mma Yehowa, na ɔsɔfo no mfa aduan+ ne nsã no nso mmɔ afɔre. 18 “‘Nasirini no nyi ne ti nhwi+ a ɛkyerɛ sɛ ɔyɛ Nasirini no wɔ ahyiae ntamadan no ano, na ɔmfa nhwi no ngu ogya a ɔde rebɔ asomdwoe afɔre no mu. 19 Bere a Nasirini no ayi ne nhwi a ɛyɛ ne bɔhyɛ no ho sɛnkyerɛnne awie no, ɔsɔfo no mfa odwennini no basa a wanoa+ ne paanoo a ɛte sɛ kawa a mmɔkaw nnim biako ne paanoo tratraa a mmɔkaw nnim+ biako ngu Nasirini no nsam. 20 Ɔsɔfo no nhim sɛ ohim afɔre mma Yehowa.+ Ɛno ne aboa a wɔde bɔɔ ohim afɔre no koko+ ne ne nan+ a ɛyɛ afɔrebɔde no yɛ ade kronkron ma ɔsɔfo no. Afei Nasirini no betumi anom nsã.+ 21 “‘Eyi ne mmara a ɛwɔ hɔ ma Nasirini+ a wahyɛ bɔ ne afɔre a ɔbɛbɔ ama Yehowa de aka biribi a obetumi de ama biara ho. Bɔ a wahyɛ no, ɛsɛ sɛ ɔyɛ saa sɛnea mmara a wɔde ama Nasirifo te.’” 22 Afei Yehowa ka kyerɛɛ Mose sɛ: 23 “Ka kyerɛ Aaron ne ne mma sɛ, ‘Munhyira+ Israelfo nka nkyerɛ wɔn sɛ: 24 “Yehowa nhyira mo+ na ɔnhwɛ mo so.+ 25 Yehowa ntew n’anim mma mo+ na ɔnnom mo.+ 26 Yehowa mma ne ti so nhwɛ mo+ na ɔmma mo asomdwoe.”’+ 27 Wɔmfa me din+ nto Israelfo so na minhyira wɔn.”+\n^ Ɛkyerɛ “obi a watu ne ho asi hɔ, watew ne ho, watua ne ho biribi, anaa wahyira ne ho so.”


ሆሴዕ 12 NASV – Hosea 12 ASCB | Biblica\nሆሴዕ 12 NASV – Hosea 12 ASCB\n1Efraim de mframa ayɛ aduane;\nɔdi apueeɛ mframa akyi daa\nna ɔdi atorɔ yɛ akakabensɛm bebree.\n2Awurade wɔ soboɔ de bɔ Yuda;\nɔbɛtwe Yakob aso, wɔ nʼakwan ho\nna watua no ne nneyɛeɛ so ka.\n3Ɔyafunu mu na ɔsɔɔ ne nua nantin;\nɔnyiniiɛ no, ɔne Onyankopɔn pepree so.\n4Ɔne ɔbɔfoɔ tentameeɛ dii ne so nkonim;\nɔde nisuo srɛɛ ne nkyɛn adom.\nƆhunuu no wɔ Bet-El\n5Asafo Awurade Onyankopɔn,\n6Ɛsɛ sɛ wo sane kɔ wo Onyankopɔn nkyɛn.\nTena ɔdɔ ne tenenee mu,\nna twɛn wo Onyankopɔn daa.\n7Ɔdwadini de nsisie nsania yɛ nʼadwuma;\nnʼani gye nsisie ho.\n“Meyɛ ɔdefoɔ; manya me ho.\nMʼahonya nyinaa mu wɔrenhunu\namumuyɛ biara wɔ me ho.”\n9“Mene Awurade wo Onyankopɔn,\na meyii wo firii Misraim.\nMɛma woakɔtena ntomadan mu bio\nsɛdeɛ na woyɛ wɔ wʼapontoɔ afahyɛ nna mu no.\n10Mekasa kyerɛɛ adiyifoɔ,\nmemaa wɔn anisoadehunu bebree\nna mefaa wɔn so kaa mmɛbusɛm.”\n11Gilead yɛ otirimuɔdenfoɔ anaa?\nEmu nnipa no yɛ ahuhufoɔ!\nWɔde anantwie bɔ afɔdeɛ wɔ Gilgal anaa?\nWɔn afɔrebukyia bɛyɛ te sɛ aboɔ\na wɔahɔre no sie wɔ asase a wɔafuntum soɔ.\n12Yakob dwane kɔɔ Aramfoɔ asase so;\nIsrael someeɛ de nyaa yere,\nɔhwɛɛ nnwan de tua etiri nsa.\n13Awurade nam odiyifoɔ so\nyii Israel firii Misraim,\nɔnam odiyifoɔ so hwɛɛ no.\n14Nanso, Efraim ahyɛ no abufuo yaayaaya;\nnʼAwurade bɛma ne mogyahwiegu ho afɔdie ada ne so\nna ɔbɛtua nʼanimtiabuo no so ka.\nASCB : Hosea 12


2 Solunjanima 3 CRO - 2 Tesalonikafo 3 AKCB\n2 Tesalonikafo 3:1-18\n1Anuanom, asɛm a etwa to ne sɛ mommɔ mpae mma yɛn, sɛnea ɛbɛyɛ a Awurade asɛm bɛkɔ so atrɛw ntɛm te sɛnea ɛyɛɛ wɔ mo mu no. 2Afei mommɔ mpae mma yɛn, sɛnea ɛbɛyɛ a Onyankopɔn beyi yɛn afi abɔnefo ne nsɛmmɔnedifo nsam. Efisɛ ɛnyɛ nnipa nyinaa na wogye asɛm no di. 3Nanso Awurade yɛ ɔnokwafo. Ɔbɛhyɛ mo den na wagye mo afi ɔbɔnefo no nsam. 4Awurade ama yɛn mo mu anidaso. Yɛwɔ anidaso sɛ moreyɛ na mobɛkɔ so ayɛ biribiara a yɛbɛkyerɛ mo sɛ monyɛ no. 5Awurade nka mo ho na munnya ɔdɔ koma sɛ Onyankopɔn, ne abodwokyɛre sɛ Kristo.\n6Anuanom, yɛhyɛ mo wɔ Awurade Yesu Kristo din mu sɛ, montwe mo ho mfi anuanom a wodi anihaw na wonni mmara a wɔahyɛ ama wɔn no so no ho. 7Mo ankasa munim pefee sɛ, ɛsɛ sɛ moyɛ nea yɛyɛe no bi pɛpɛɛpɛ. Bere a na yɛwɔ mo nkyɛn no, yɛanyɛ anihaw. 8Obi ammoa yɛn a yɛantua onii no ka. Yɛyɛɛ adwuma denneennen. Awia ne anadwo nyinaa yɛyɛɛ adwuma sɛnea yɛremfa sikasɛm biara nhaw mo adwene. 9Eyi nkyerɛ sɛ na yenni ho kwan sɛ yebisa mo biribi de boa yɛn asetena. Yɛyɛɛ saa de yɛɛ nhwɛso maa mo. 10Yɛwɔ mo nkyɛn no, yɛka kyerɛɛ mo se, “Obiara a ɔmpɛ sɛ ɔyɛ adwuma no, ɛnsɛ sɛ wɔma odidi.”\n11Yɛka saa asɛm yi, efisɛ yɛte sɛ mo mu bi yɛ anihawfo a wɔnyɛ hwee sɛ wɔnenam nkurɔfo nnwuma so. 12Yɛde Awurade Yesu Kristo din hyɛ wɔn, bɔ wɔn kɔkɔ sɛ wɔmmɔ ɔbra pa na wɔnyɛ adwuma mfa mmɔ wɔn ho akɔnhama. 13Anuanom munnnyae papayɛ da.\n14Obi wɔ hɔ a ɔrentie nhoma a yɛakyerɛw abrɛ mo yi mu nsɛm. Sɛ muhu obi saa a, monhwɛ no yiye na montwe mo ho mfi ne ho na nʼani nwu. 15Nanso mommfa saa onipa no sɛ ɔyɛ ɔtamfo na mmom mommɔ no kɔkɔ sɛ mo nua.\n16Na ɔno asomdwoe Awurade no ara mma mo asomdwoe daa ade nyinaa mu. Awurade ne mo nyinaa ntena.\n17Me ara me Paulo, me nsa ano nkyerɛw a menam so rekyia mo ni. Saa ɔkwan yi ara so na mefa kyerɛw nhoma.\nAKCB : 2 Tesalonikafo 3


Ná Mempɛ sɛ Miwu! | Sɛnea Obi a Ɔwoo Mperewa Woɔ Sesaa N’abrabɔ\nYvonne Quarrie anom asɛm\nAFE A WƆWOO NO: 1964\nKAN NO: ƆWOO MPEREWA WOƆ\nYɛwoo me Paddington. Ɛyɛ kurow a nnipa dɔɔso wom paa. Ɛwɔ London, England. Ná me ne me maame ne me nuanom mmaa mpanyimfo mmiɛnsa na ɛte. Asanom bebrebe nti, me papa anhyɛ da ne yɛn antena papa biara.\nMeyɛ abofra no, me maame kyerɛɛ me sɛ da biara memmɔ mpae ansa na mada. Ná mewɔ Bible ketewaa bi. Nnwom nhoma no nko ara na na ɛwom. Enti mede emu nsɛm no bi yɛɛ nnwom a na meto. Bere bi, na merekenkan nhoma bi, ɛnna mihuu biribi. Ɛkaa sɛ: “Da bi bɛba a, ade renkye bio.” Saa asɛm no nti, edu anadwo a nkurɔfo adeda no, na ato me adwennwen; mɛdwene me daakye ho saa ara. Mibehuu sɛ ‘abrabɔ a yɛwom yi, ɛnyɛ ɛno ara ni.’ Mibisaa me ho sɛ, ‘Mebɛyɛɛ dɛn koraa wɔ wiase?’ Ná mempɛ sɛ miwu!\nM’ani begyee asumansɛm ho paa. Ná mepɛ sɛ me ne wɔn a wɔawuwu kasa. Afei, na me ne me nnamfo a me ne wɔn kɔ sukuu taa kɔ amusiei. Ɛreyɛ ara ni na yɛhyɛ sini dan mu rehwɛ sini. Sini huhuuhu nko ara na na yɛhwɛ, nanso na yɛn ani gye ho.\nBere a midii mfe 10 no, bra bɔne deɛ na mefa no kwa. Mifii ase nom sigaret. Mannya bi a mintumi ntena. Akyiri yi koraa deɛ, wii na na menom. Midii mfe 11 no, mede nsanom nso kaa ho. Ɛwom sɛ na nsa nyɛ me dɛ deɛ, nanso sɛ mitwitwa bi boro saa a, na m’ani agye. Ná mepɛ nnwom ne asaw nso paa. Paati ne disko nko ara na na mekɔ. Edu anadwo a, wubehu ara ne sɛ mede me ti ahwe mu, gye ahemadakye ansa na maba fie. Ade bɛkye na mabrɛ, enti na metaa bɔ ko wɔ sukuu. Mewɔ sukuu mu koraa a, mitumi nom nsa.\nSɔhwɛ a yɛkyerɛw wiee sukuu no, mantwa koraa. Merekɔ ba yi nyinaa, na me maame nnim sɛ maporɔw atete saa. Sɔhwɛ no na ɛmaa me maame huu sɛ ɛnkɔ yiye koraa. Ɛhaw no yiye, enti ne bo fuw me paa. Ɛbɛyɛɛ akasakasa wɔ yɛn ntam maa mitu fii fie. Saa bere no nyinaa na me ne aberante bi hyehyɛ hɔ. Yɛfrɛ no Tony. Ná ɔyɛ Rasta. Enti me ne no kɔtenae. Ná ɔyɛ korɔmfo, na na ɔtɔn nnubɔne nso. Mpɔtam hɔ deɛ, na obiara nim sɛ ɔpɛ ntɔkwaw paa. Ankyɛ koraa na minyinsɛnee. Bere a mewoo me ba a odi kan no, na madi mfe 16 pɛ.\nMitu kɔtenaa ahɔho dan bi mu. Ná ɛyɛ dan a aban asi ama mmaatan a wɔnwaree ne wɔn mma. Ɛhɔ na mihyiaa Yehowa Adansefo. Ná Yehowa Adansefo mmaa mmienu taa ne mmaatan a wɔwɔ hɔ no bi besua Bible. Da bi deɛ mekɔtenaa adesua no mu bi. Meyɛɛ m’adwene sɛ mɛkyerɛ Adansefo no sɛ nea wɔreka nyinaa nyɛ nokware. Nanso asɛm a mebisa biara, na wɔto wɔn bo ase de Bible yi ano kama. Mihuu sɛ wɔn ho dwo paa, enti m’ani gyee wɔn ho, na memaa kwan sɛ wɔne me nsua Bible.\nAnkyɛ koraa na nea misuae no sesaa m’abrabɔ! Efi me mmofraase nyinaa, na misuro sɛ mewu. Nanso Bible adesua aboa me ama seesei mabehu Yesu nkyerɛkyerɛ a ɛfa owusɔre ho no. (Yohane 5:28, 29) Mabehu nso sɛ Onyankopɔn dwen me ho paa. (1 Petro 5:7) Asɛm a ɛwɔ Yeremia 29:11 no yɛ me dɛ. Ɛhɔ ka sɛ: “‘Me ara minim adwene a madwen mo ho,’ Yehowa asɛm ni, ‘ɛyɛ asomdwoe adwene, na ɛnyɛ mmusu, sɛ mɛma mo daakye ne anidaso.’” Mibegye toom sɛ metumi atena ase daa wɔ Paradise asase so.—Dwom 37:29.\nYehowa Adansefo kyerɛɛ me ɔdɔ paa. Da a edi kan a mekɔɔ wɔn nhyiam no, m’ani gyee. Ná obiara anim yɛ sereserew kama. (Yohane 13:34, 35) M’asɔre a na mekɔ deɛ, na obi mfa obi ho. Adansefo no anhwɛ sɛnea na mete; wogyee me kama. Wɔkyerɛɛ sɛ wodwen nnipa ho. Wonyaa me ho adagyew, na wɔboaa me pii. Mibehuu sɛ maba abusua kɛse bi mu; ɔdɔ nko ara!\nBible a misuae no maa mihuu sɛ, sɛ metumi asɔ Onyankopɔn ani a, gye sɛ mesesa m’abrabɔ. Mebrɛe paa ansa na meregyae sigaretnom. Mehyɛɛ no nsow sɛ nnwom bi wɔ hɔ a, bere a metie biara na ɛyɛ me sɛ menkɔhye wii. Enti migyaee saa nnwom no nyinaa tie. Mihuu nso sɛ, sɛ metumi agyae boro a, gye sɛ migyae paati ne disko. Afei mepɛɛ nnamfo pa a wɔbɛboa me ama masom Yehowa.—Mmebusɛm 13:20.\nMereka yi, na Tony nso ne Yehowa Adansefo resua Bible. Ɔno nso bisaa nsɛm pii, na Adansefo no de Bible yii ne nyinaa ano. Obegye toom sɛ nea ɔresua no yɛ nokware. Ɔno nso sesae koraa. Ɔtwee ne ho fii ne nnamfo basaabasaa no ho. Korɔnbɔ ne wii no nso, ogyaee. Me ne Tony huu sɛ, sɛ yebetumi asom Yehowa yiye a, gye sɛ yɛsesa yɛn abrabɔ, na yɛte yɛn ani hwɛ yɛn ba no yiye. Afe 1982 mu, yɛwaree.\n“Minsiri pɛ nnwen me daakye anaa owu ho bio”\nNá metaa hwehwɛ Ɔwɛn-Aban ne Nyan! * mu kenkan nnipa a wɔatumi asesa wɔn abrabɔ no ho nsɛm. Ɛhyɛɛ me nkuran paa. Wɔn nhwɛso no maa mihuu sɛ ɛnsɛ sɛ mema m’abam bu. Sɛ mimia m’ani nko ara a, me nso metumi asesa. Enti daa na mebɔ Yehowa mpae sɛ ɔmmoa me. Me ne Tony bɔɔ asu July 1982. Seesei yɛyɛ Yehowa Adansefo.\nMe ne Yehowa Nyankopɔn afa adamfo, na agye me nkwa. Me ne me kunu Tony afa abɛbrɛsɛ bebree mu, nanso Yehowa atwitwa agye yɛn ne nyinaa mu. Nea yɛafa mu no ama yɛahu sɛ ɛsɛ sɛ yɛde yɛn ho to Nyankopɔn so, efisɛ onnii yɛn huammɔ da!—Dwom 55:22.\nYɛwɔ mma mmienu. Ɔbaa baako, barima baako. M’ani agye sɛ maboa wɔn ama wɔn nso abehu Yehowa. Seesei mehwɛ sɛnea me nananom nso renya nkɔso wɔ Onyankopɔn som mu a, minhu nea menyɛ!\nMinsiri pɛ nnwen me daakye anaa owu ho bio. Seesei, me ne Tony nni adagyew koraa. Nnawɔtwe biara, yɛkɔ Yehowa Adansefo asafo ahorow mu kɔhyɛ wɔn den. Yɛne wɔn nyinaa bom kyerɛkyerɛ nkurɔfo ma wohu sɛ, wɔn nso, wonya Yesu mu gyidi a wobenya daa nkwa.\n^ nky. 19 Yehowa Adansefo na wotintimii.\nNsɛmmisa Mmiɛnsa Bi Sesaa M’asetena


28 Nnebɔneyɛfo guan bere a obiara mpam wɔn,+ na treneefo de, wɔte sɛ gyataforo a ɔwɔ akokoduru.+ 2 Kurow mmarato na ɛma n’ahene dɔɔso,+ na nhumufo a onim nea ɛteɛ bɛma ɔhene atena so akyɛ.+ 3 Ɔbarima hiani a osisi+ abrɛfo te sɛ osu a ɛpra nneɛma kɔ a ɛmma aduan mma. 4 Sɛ wɔn a wogyaw mmara no yi nnebɔneyɛfo ayɛ+ a, wɔn a wodi mmara so no ani bere wɔn so.+ 5 Nnipa a wɔpɛ bɔne no nte atɛntrenee ase, na wɔn a wɔhwehwɛ Yehowa no de, wɔte biribiara ase.+ 6 Ohiani a ɔnam mũdi* mu no ye sen onipa a n’akwan akyea na ɔyɛ ɔdefo.+ 7 Ɔba a ɔwɔ ntease di mmara so,+ na nea ɔne adidifo bɔ de, ogu ne papa anim ase.+ 8 Nea ɔde mfɛntom+ ne nsiho nya ahode pii no boaboa ano ma nea ohu abrɛfo mmɔbɔ.+ 9 Nea oyi n’asõ fi mmara tie ho+ no, ne mpaebɔ mpo yɛ akyide.+ 10 Nea ogyigye teefo kɔ bɔne kwan so+ no, ɔbɛhwe n’ankasa amoa mu,+ na wɔn a wɔn ho nni asɛm de, wobenya adepa adi.+ 11 Ɔdefo yɛ n’ani so onyansafo,+ na ɔbrɛfo a ɔwɔ nhumu de, ohu nea ɛwɔ no mu.+ 12 Sɛ treneefo di ahurusi a,+ ɛyɛ fɛ pii; na sɛ nnebɔneyɛfo sɔre a, nnipa sakra wɔn ho.+ 13 Nea ɔkata ne mmarato so no, ɛrensi no yiye,+ na nea ɔka na ogyae no, wobehu no mmɔbɔ.+ 14 Anigye ne onipa a osuro ne ho daa,+ na nea opirim ne koma de, ɔbɛhwe mmusu mu.+ 15 Sodifo bɔne a odi abrɛfo so no te sɛ gyata a ɔbobom ne osisi a wabɔ kirididi reba.+ 16 Ɔkannifo a onni nhumu amimdi dɔɔso,+ na nea okyi mfaso bɔne+ no bɛma ne nna akyɛ. 17 Onipa a ɔkra mogya ho afɔdi da no so no, obeguan ara akɔtɔ amoa mu.+ Mma obiara nnso no mu. 18 Nea ɔnam pɛyɛ mu no benya nkwa,+ na nea ɔkyea n’akwan no bɛhwe ase prɛko pɛ.+ 19 Nea ɔdɔw n’asase no benya aduan adi amee,+ na nea odi adehunu akyi no, ohia bɛmee no.+ 20 Onipa nokwafo benya nhyira pii,+ na nea ɔpɛ ntɛm anya ne ho no remfa ne ho nni.+ 21 Enye sɛ wobɛyɛ animhwɛ,+ na enye nso sɛ paanoo sin nti, ɔbarima bɛto mmara. 22 Oniberefo haw ne ho ahonyade ho,+ nanso onnim sɛ ohia na ɛbɛba no so. 23 Nea ɔka obi anim no,+ akyiri yi obenya anuonyam asen nea ɔde ne tɛkrɛma dɛfɛdɛfɛ. 24 Nea ɔbɔ ne papa ne ne maame korɔn+ na ɔka sɛ: “Ɛnyɛ bɔne”+ no, ɔyɛ ɔdesɛefo adamfo. 25 Nea ɔyɛ ahantan no hwanyan ntɔkwaw mu,+ na nea ɔde ne ho to Yehowa so de, ɔbɛdɔ srade.+ 26 Nea ɔde ne ho to n’ankasa koma so yɛ ɔkwasea,+ na nea ɔnantew nyansa mu na obenya ne ti adidi mu.+ 27 Nea ɔma ohiani no, hwee renhia no,+ na nea oyi n’ani de, obenya nnome pii.+ 28 Sɛ nnebɔneyɛfo sɔre a, nnipa hintaw;+ na sɛ wɔyera a, treneefo dɔɔso.+


Yehowa Adansefo Bible Adesua—Nhyehyɛe Bi Wɔ Ho Anaa?\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Basque Batak (Toba) Bosnian Bulgarian Catalan Cebuano Chinese Mandarin (Simplified) Chinese Mandarin (Traditional) Chitonga Chitumbuka Chol Croatian Czech Danish Dutch English Estonian Ewe Faroese Finnish French Galician Georgian German Greek Greenlandic Guarani Haitian Creole Hausa Hebrew Hiligaynon Hindi Hungarian Icelandic Iloko Indonesian Italian Japanese Javanese Karen (S'gaw) Kazakh Kinyarwanda Kirghiz Kirundi Korean Kwanyama Lingala Lithuanian Low German Macedonian Malagasy Malay Malayalam Mongolian Myanmar Nahuatl (Huasteca) Nahuatl (Northern Puebla) Ndebele (Zimbabwe) Norwegian Nzema Oromo Pangasinan Papiamento (Curaçao) Polish Portuguese Punjabi Quechua (Cuzco) Rarotongan Romanian Russian Sepedi Serbian Serbian (Roman) Sesotho (South Africa) Shona Sinhala Slovak Slovenian Solomon Islands Pidgin Spanish Swahili Swedish Tagalog Tahitian Tamil Tatar Telugu Tetun Dili Thai Tojolabal Tongan Tswana Turkish Twi Uighur (Cyrillic) Ukrainian Urdu Uzbek Valencian Vezo Vietnamese Wallisian Xhosa Yoruba Zapotec (Isthmus) Zulu\nDabi, yɛnhyɛ obiara. Yɛne nnipa bebree asua Bible, nanso wɔmmɛyɛɛ Yehowa Adansefo. * Nea enti a yɛne wo sua Bible ne sɛ, yɛpɛ sɛ wuhu nea Bible kyerɛkyerɛ. Nea wode saa nimdeɛ no bɛyɛ de, egyina wo so. Ɛba gyidi ho asɛm a, obi nnom aduru mma ɔyarefo.—Yosua 24:15.\nSɛ mo ne me resua Bible no, metumi de m’ankasa Bible aba?\nAane. Yɛn ani gye Kyerɛw Kronkron—Wiase Foforo Nkyerɛase no ho paa. Enti sɛ yɛne wo resua ade na wopɛ a, yɛbɛma wo bi a wuntua hwee. Nanso sɛ wode w’ankasa Bible ba a, yenni ho asɛm. Ɛkame ayɛ sɛ Bible nkyerɛase biara a wobɛkenkan no, nkwagye ne anidaso ho nsɛm no wom.\nAdɛn nti na mo ne wɔn a wɔmma mo som mu no sua ade?\nAde titiriw nti a yɛyɛ saa ne sɛ yɛdɔ Yehowa Nyankopɔn. Nea Kristofo asua no, Onyankopɔn pɛ sɛ wɔde kyerɛkyerɛ afoforo. (Mateo 22:37, 38; 28:19, 20) Yegye di sɛ akwannya biara nni hɔ a ɛsen sɛ yɛbɛyɛ Onyankopɔn “mfɛfo adwumayɛfo” na yɛaboa nkurɔfo ma wɔasua nea ɛwɔ n’Asɛm mu no.—1 Korintofo 3:6-9.\nƆdɔ a yɛdɔ yɛn mfɛfo nnipa nso ka ho bi. (Mateo 22:39) Sɛ yɛka anigyesɛm a yɛasua no bi kyerɛ nkurɔfo a, ɛma yɛn koma tɔ yɛn yam.—Asomafo Nnwuma 20:35.\n^ nky. 2 Nea ɛbɛma woahu nnipa dodow a yɛne wɔn sua ade no, afe 2016 no, bosome biara yɛne nnipa 10,115,264 na esuaa Bible. Nanso, wɔn mu 264,535 pɛ na wɔbɔɔ asu bɛyɛɛ Yehowa Adansefo.